BILA DOKTOR AKAN SCAN KANDUNGAN ANDA?

“Eh, kenapa tak scan pun hari ini? Jumpa doktor A minggu lepas dia dah scan. Jumpa doktor B minggu ni tak scan pun. Memang sah, doktor B pemalas, makan gaji buta!“

SCAN DICADANGKAN KETIKA 3 PERINGKAT KEHAMILAN IAITU :
Trimester Pertama ( 11-14 Minggu )

Untuk confirmkan tarikh dijangka bersalin, dan menentukan minggu kehamilan.
Melihat tumbesaran bayi pada trimester pertama.
Nak mengenalpasti sama ada kehamilan kembar atau tiga atau lebih.

Masa scan ni, boleh nampak dah kepala bayi, tulang belakang, tangan, kaki, denyutan jantung. Bila nampak bahagian-bahagian penting ini, kita boleh menghela nafas lega kerana bayi yang dikandungnya sekarang boleh dikatakan normal. Kadang-kadang scan biasa ( melalui perut ibu) tidak berapa jelas, perlu melakukan scan dari bawah ( transvaginal) untuk mendapatkan imej yang jelas kerana ianya berhampiran dengan rahim.
Masa buat scan ini, untuk ibu yang berisiko, akan dicadangkan untuk ukur ketebalan cairan terdapat pada belakang leher bayi – Nuchal translucency (NT). Dengan kombinasi NT mahupun ujian darah mampu meramalkan risiko bayi menghidap sindrom Down.
Kalau kembar pula, jenis uri perlu dikenalpasti samada kembar berkongsi uri yang sama atau uri yang berbeza. Follow up berbeza untuk jenis-jenis kembar yang berlainan.

Detail Scan ( 18-22 Minggu)

Scan ini seolah-olah macam melakukan pemeriksaan menyeluruh pada bayi dalam kandungan. Kepala, muka, jantung, perut, peparu, pundi kencing, buah pinggang, tangan, kaki, jari kaki, jari tangan, mulut, tali pusat, kedudukan uri, jantina, kuantiti air mentuban diperiksa dengan teliti. Scan jenis ini mengambil masa yang agak lama sedikit dan memerlukan ‘tukang scan’ fokus pada skrin. Maka janganlah dianggap mereka sombong sebab tak melayan pertanyaan anda ketika scan. Mereka perlu fokus dan tidak boleh ada gangguan.
Walaupun fokus, kadang-kadang ada sesetengah struktur yang tak jelas dan anda diminta datang semula pada hari lain untuk ulangan scan.
Perlu diingatkan, majoriti bayi adalah bayi yang normal. Kecacatan hanya berlaku dalam 1 dalam 100 kehamilan. Walaupun scan yang dilakukan dengan teliti sekalipun, ada beberapa ketidaknormalan yang mungkin tidak nampak pada scan, dan mungkin nampak bila kandungan dah membesar sedikit.

Scan Tumbesaran ( Selepas 32 Minggu )

Tumbesaran bayi boleh dipantau melalui scan yang dilakukan secara berkala. Diameter kepala, ukur lilit kepala, ukur lilit abdomen, panjang tulang kaki ( femur) akan diukur. Berat bayi dan air mentuban juga turut diukur. Kesemua bacaan ini akan diplotkan ke atas graf tumbesaran bayi untuk melihat bayi membesar atau tak.

Scan pada peringkat awal kehamilan, sebelum 10 minggu – TIDAK dijalankan secara rutin, kecuali

Untuk confirmkan mengandung – jika ujian air kencing samar-samar, period tak teratur, ataupun pernah keguguran sebelumnya.
Berlaku pendarahan ketika awal kehamilan
Jika doktor berasakan pesakit mengalami kehamilan luar rahim, atau pesakit sendiri pernah mengandung luar rahim.

Scan perlu dibuat pada masa yang betul ketika hamil, supaya kita mendapat maklumat yang betul mengenai kehamilan. Scan hari-hari tidak memberikan sebarang kelebihan dan tidak mengubah apa-apa dari segi rancangan perawatan pesakit.

Sumber: Medical Mythbusters Malaysia / Dr. Muhammad Izzat Abdul Razak, Pegawai Perubatan, Obstetrik & Ginekologi , Kementerian Kesihatan Malaysia


SAKIT RENGAT SAKIT KETIKA DALAM PANTANG SERING MENYERANG SI IBU

Mungkin ada yang pertama kali mendengarnya terutama kaum Adam. Ketahuilah, ilmu ini barangkali boleh membantu kamu saat isterimu butuh pertolonganmu selepas bersalin. Sakit Rengat atau  ‘AFTER BIRTH PAIN” adalah sakit menyerupai senggugut selepas bersalin. Ada pihak mengatakan sakit ini lebih kuat daripada sakit kontraksi semasa hendak bersalin. Ini adalah antara proses pengecutan rahim kepada saiz dan posisi asalnya. Kesakitannya akan diamplifikasikan berlipat kali ganda apabila penyusuan ibu dilakukan sehingga ada ibu yang tewas melawan sakit ini. Mengapa pula?

Penyusuan ibu merangsang penghasilan hormon oxytocin, hormon yang diperlukan si ibu untuk mengecutkan rahimnya segera.
Rahim yang lambat mengecut boleh menyebabkan berlaku TUMPAH DARAH. Biasanya sakit ini hanya berlaku pada anak kedua dan ke atas dan jarang berlaku kepada ibu yang baru pertama kali menimang cahaya mata.
Durasi kesakitan pula sekitar 2-10 hari bergantung kepada keadaan. Akan tetapi kebanyakkan ibu yang pernah melalui mengatakan durasinya bergantung kepada bilangan anak. Semakin banyak anak, semakin lama sakitnya.

BAGAIMANA MENGHILANGKAN SAKIT?

Ada kajian di PubMed yang menunjukkan assosiasi stress dan depresi kepada ibu yang kesakitannya gagal diuruskan dengan baik selepas bersalin. Jadi penting menguruskan kesakitan ibu selepas bersalin dengan baik!
Pilihan terbaik adalah penggunaan ubat penahan sakit NSAID yang telah terbukti secara kajian memang berkesan. Gabungannya dengan Ubat Paracetamol juga dilihat berkesan.
Teknik pernafasan atau hipnosis juga dapat membantu mengawal kesakitan.
Antara tips lain adalah sentiasa membuang air kecil untuk mengosongkan pundi kencing. Pundi kencing yang penuh antara punca menaikkan tahap sakit rengat selepas bersalin.
Petua tradisional juga boleh diamalkan seperti meletak tuku / batu panas ke atas rahim / losyen panas untuk mengurangkan sakit dan mempercepatkan proses pengecutan mengikut kadar yang disarankan sahaja dan tidak berlebihan. Bagi yang bersalin secara pembedahan, perlulah mendapat nasihat doktor terlebih dahulu. Dibimbangi rawatan yang tanpa kajian boleh mengganggu penyembuhan luka dalaman.

TIP ATASI RENGAT SELEPAS BERSALIN

Cuba kencing dengan kerap. Sebab punci kencing yg penuh akan mengambil ruang rahim. Sebab tu la rengat boleh terjadi. In fact bukan takat sakit je. Pendarahan pon boleh jadi lebih teruk lagi. Jangan tahan dari buang air besar.
Berurut dapat melancarkan peredaran darah terutama di kawasan rahim dan dapat kurangkan sakit rengat.
Bertungku juga dapat membantu mempercepatkan rahim mengecut dan membantu darah yang tersekat untuk keluar dari badan.
Sapu krim atau minyak panas. Semasa di hospital, boleh bawa siap-siap krim atau minyak panas dalam beg. Jadi sementara nak tunggu keluar hospital, jika kena rengat boleh sapu krim/minyak panas untuk kurangkan rengat.
Minum air ibu kunyit. Ibu kunyit dikatakan boleh mempercepatkan pengecutan rahim tapi tak boleh ambil banyak-banyak. Ada yang ambil secawan sehari selama 3 hari sahaja atau 3 kali untuk sehari sahaja.

Sumber: drafiqrahim.com / intenet


SI KECIL BERPOTENSI MENGHIDAP RADANG PARU-PARU (PNEUMONIA) JIKA BATUK BERPANJANGAN

Pneumonia merupakan jangkitan pada bahagian paru-paru yang boleh membuatkan anda berasa lemah dan tidak sihat. Selalunya pesakit akan batuk berkahak yang berpanjangan dan teruk, demam panas dan kadang-kadang mengalami kesukaran untuk bernafas. Bagi kebanyakan pesakit, pneumonia boleh dirawat dirumah dan akan hilang dalam tempoh tiga hingga enam hari.
Namun, bagi warga tua, kanak-kanak dan pesakit yang mempunyai penyakit lain yang boleh memudaratkan keadaan pneumonia berkemungkinan akan terjejas teruk malah boleh membawa maut jika tidak mendapatkan rawatan yang betul dan segera. Walaupun jumlah mereka yang berjaya pulih semakin ramai berbanding dulu terutamanya di negara membangun, statistik tersebut masih amat menakutkan.

Antara komplikasi yang berlaku kepada kes-kes radang paru-paru yang tidak dirawat sepenuhnya ialah kewujudan nanah di bahagian paru-paru, kebocoran paru-paru, Sindrom Distres Pernafasan Akut dan akhirnya maut. Pesakit yang berpotensi mengalami komplikasi tersebut ialah warga tua, pesakit yang mengalami masalah kesihatan lain dan kanak-kanak. Contohnya pesakit itu berkemungkinan masuk hospital kerana penyakit jantung tetapi kemudian mengalami pneumonia lalu meninggal dunia kerana badan mereka sedia ada lemah.
Bagi mengelak komplikasi penyakit yang serius, pesakit perlu segera bertemu dengan doktor jika demam dan batuk berpanjangan atau jika masih belum pulih walau sudah mengambil ubat dari klinik. Rawatan pantas perlu diberikan jika pesakit mengalami kesukaran bernafas dan gejala yang teruk.

SIMPTOM

Demam panas
Batuk dengan atau tanpa kahak
Sakit dada
Tiada selera makan, tidak mahu makan
Rasa tidak sihat, sering merengek
Pernafasan laju atau susah bernafas
Muntah atau cirit-birit

RAWATAN

Kebanyakan pesakit, rawatannya ialah mengambil oral antibiotik, rehat yang mencukupi, analgesia dan air yang mencukupi.

Namun bagi yang mempunyai masalah kesihatan yang lain, berumur atau sukar bernafas, mereka memerlukan rawatan di hospital dengan segera.

Rawatannya ialah antibiotik melalui intravena, terapi oksigen dan air yang mencukupi serta mengubati sistem organ lain yang terjejas.

Melalui rawatan yang sesuai, pesakit akan pulih tiga hingga enam hari tetapi ada keadaan yang berlarutan selama berminggu-minggu untuk hilang sepenuhnya.

Dalam pada itu, pencegahan awal untuk mengelak jangkitan kuman boleh dilakukan seperti amalan kebersihan diri, persekitaran yang baik dan meneruskan penyusuan susu ibu. Alternatif lain pencegahan awal ibu bapa boleh mendapatkan vaksin melalui hospital swasta untuk meningkatkan imun anak anda.Vaksin seperti vaksin batuk kokol (pertussis) dan demam campak (measles), Vaksin influenza dan Vaksin pneumococcal merupakan pengambilan imunisasi boleh mencegah jangkitan

Warga tua atau pesakit yang mengalami masalah paru-paru selalunya mengambil masa tiga bulan untuk pulih seperti biasa.

Sumber: www.myhealth.gov.my / internet


CARA DIDIK ANAK JADI LEBIH BERANI

Berani mencapai kecemerlangan, bercakap di hadapan orang ramai, bergaul, bertanya apabila tidak faham, menjadi ketua, memegang jawatan dan  mewakili kelas atau sekolah menjadi impian setiap ibu bapa untuk anaknya. Apabila si kecil menunjukkan keberanian, mereka bakal diberikan pelbagai peluang selain mendapat anugerah dan pengiktirafan.  Semua ini amat membantu mereka ketika dewasa kelak.  Berikut adalah beberapa tip yang boleh dilakukan oleh ibu bapa bagi menjadikan si kecil seorang yang berani:

USAH CEPAT MEMBANTU ANAK DALAM PELBAGAI PERKARA

Tidak salah membantu anak, tetapi ada ketikanya mereka perlu diberikan peluang mencuba dan melakukan kesilapan untuk terus belajar.  Ketika si kecil pandai berjalan,  dia mula belajar naik tangga.  Biasanya ibu bapa terus dukung dan bawa naik ke tingkat atas, bimbang anak terjatuh.  Ibu bapa prihatin sebaliknya mengawasi dan membiarkan anaknya menapak satu persatu anak tangga.  Dari situ anak belajar.

BIARKAN MEREKA DIMARAHI GURU

Ada ibu bapa yang sanggup menghantar buku latihan semula ke sekolah kerana bimbang anaknya nanti dimarahi guru atau didenda.  Bagaimana jika masalah sama berulang?  Bermakna anak kita sudah membentuk satu tabiat tidak bertanggungjawab.  Oleh itu biarkan mereka dimarahi dan didenda sewajarnya. Biar dia menjadi seorang yang berani menerima kesalahan dan berhadapan dengan risikonya sendiri.

BIASAKAN DENGAN AKTIVITI LASAK

Aktiviti lasak seperti panjat dinding batu, berkuda, memanah dan berenang dapat meningkatkan keberanian.  Jadikanlah anak kita seorang yang lasak dan berani kerana sifat itu penting dalam pembentukan jati diri mereka.

MENYERTAI SENI MEMPERTAHANKAN DIRI

Hantar anak anda ke kelas seni mempertahankan diri seperti silat, taekwando, kick-boxing atau lain-lain aktiviti yang anda rasa perlu. Walau bagaimanapun anda perlu menasihatinya, bahawa ini adalah langkah untuk membela diri bukan untuk menjadikan anak anda seorang yang ganas atau kaki pukul.

BERCAKAP SECARA POSITIF

Ibu bapa perlu bercakap secara positif dan sentiasa menunjukkan pada anak yang kita yakin serta percaya kebolehan dirinya.  Mereka  juga perlu tahu dan sedar yang ibu bapanya bersedia menerima kekurangan, kesalahan dan kesilapan yang dilakukannya dengan hati terbuka asalkan mereka belajar sesuatu daripada pengalaman itu.  Sifat terbuka ibu bapa penting bagi menjadikan anaknya seorang yang berani mencuba dan bertindak.

Sumber: internet / Majalah Jelita


ANAK JADI PINTAR JIKA DIRANSANG DENGAN MINAT BUKAN PAKSAAN

Anak-anak dikurniakan Tuhan dengan kebolehan yang pelbagai. Mungkin daripada seorang anak ke seorang anak yang lain mempunyai kepintaran serta kecerdasan yang berbeza. Ibu memainkan peranan penting untuk memerhati dan menggalakkan anak mengembangkan kepintaran mereka ke arah yang lebih berjaya. Keupayaan ibu bapa mengesan dan seterusnya merangsang kecerdasan tersebut memberi kelebihan kepada setiap anak yang dibesarkan. Ibu yang merupakan pendidik sejati perlu mendedahkan kemahiran dalam pembelajaran kepada setiap anak seawal yang mungkin. Kebijaksanaan ibu mengesan kebolehan anak amat diperlukan agar galakan pada peringkat awal dapat diberikan. Kecerdasan umumnya boleh dibahagikan kepada tujuh aspek iaitu:-

Pintar
Bahasa
Pintar Ruang
Pintar Pergerakan
Pintar Logik Angka
Pintar Pergaulan
Pintar Pendengaran
Pintar Diri

7 KECERDASAN ATAU KEPINTARAN ANAK

PINTAR BAHASA – boleh dikesan daripada bakat anak berhujah, mengeluarkan perkataan yang bernas dan jika diasah mampu melahirkan seorang pelakon, peguam atau novelis.

PINTAR LOGIK ANGKA – mereka yang bijak dalam matematik dan berkebolehan dalam bidang-bidang yang berhubung dengannya boleh diasuh sehingga melahirkan anak-anak sebagai akauntan, pengaturcara komputer dan saintis. Kadangkala ibu dapat mengesan dua bakat dalam diri anak. Kedua-dua kebolehan ini boleh diimbangkan. Jika pintar matematik, sebaliknya anak tersebut dikesan berbakat dalam sukan. Keduanya patut digalakkan kerana boleh diseimbangkan. Sebenarnya bermain juga memerlukan daya intelek.

PINTAR PENDENGARAN – cuba perhatikan anak anda adakah dia boleh mengulang kaji pelajaran sambil mendengar radio? Ada yang boleh melakukannya kerana muzik merangsang minda mereka. Jika ada yang terangsang dengan muzik seperti berupaya menggerakkan tubuh mengikut rentak. Cuba perhatikan kebolehan mereka, jika mempunyai minat terhadap muzik elok dihantar ke sekolah muzik

PINTAR RUANG – boleh dilihat apabila anak boleh mengecam dengan baik, cekap membaca peta dan melukis perlu dijuruskan kepada bidangnya seperti animasi, jurubina, hiasan dalaman dan pengembara. Semua ini memerlukan rangsangan daripada keluarga agar kebolehan yang ditunjukkan boleh dimanfaatkan apabila mereka besar kelak. Mendidik anak masa kini memang berbeza. Anak-anak sekarang lebih cerdik dan patut ke arah menghidupkan kebolehan dan bakat semula jadi yang dimiliki.

PINTAR DIRI – anak-anak yang suka bersendiri, suka berfikir, gemar membaca dan menyelidik. Anak-anak yang begini berkemungkinan menjadi penyajak yang baik, ahli psikologi atau ahli falsafah.

PINTAR PERGAULAN – anak-anak yang gemar dengan aktiviti sosial, sering mengambil bahagian dalam kegiatan sekolah dan dapat menyesuaikan diri dengan orang ramai. Jika bakatnya dapat dididik dengan baik mereka berpotensi menjadi ahli politik, kaunselor atau jurujual.

PINTAR PERGERAKAN – anak-anak yang mampu melakukan sesuatu dengan pantas dan mempunyai sikap teliti sesuai menjadi seorang pakar bedah, juruukur dan penari yang berjaya.

BERI PELUANG ANAK MEMILIH

Kadangkala apabila dipaksa dalam sesuatu bidang dia boleh menjayakannya tetapi apabila dewasa lebih memilih bidang-bidang yang digemari. Sebagai contoh, doktor atau jurubina berbakat dalam menyanyi dan sanggup meninggalkan profesion masing-masing untuk menjadi seorang penyanyi

Persekitaran juga membantu menumbuhkan minat anak-anak. Itulah sebabnya kita dapat melihat dalam satu keluarga peguam atau doktor ramai anak-anaknya turut menjadi doktor atau peguam.

Kadangkala cita-cita ibu bapa berjaya diterapkan ke dalam diri anak, ini suatu yang murni. Tetapi mereka harus ingat anak-anak juga ada pilihan dan minat yang tersendiri.

Faktor persekitaran juga mempengaruhi pembentukan anak, oleh itu ibu bapa mestilah mempunyai sedikit penapisan umpamanya menonton televisyen bersama anak agar jika ada adegan yang tidak begitu sesuai dapat diperjelaskan kepada anak.

SebAgai ibu bapa, anak-anak perlu diutamakan. Sediakan keperluan mereka secukupnya dan pastikan mereka mendapat belaian kasih sayang.

Selain ibu, bapa juga harus memainkan peranan penting membantu ibu merangsang perkembangan anak dan permasalahan anak perlu ditangani bersama.

Rapatkan diri dengan anak, luahkan perasaan kepada mereka agar mereka juga belajar meluahkan perasaan kepada ibu bapanya. Carilah peluang untuk menyatakan kasih sayang kepada anak-anak,” kata Surinah lagi.

Jika lambat pulang ibu bapa patut menghubungi mereka di rumah.

Sekiranya berjanji tunaikan janji agar kepercayaan mereka kepada ibu bapa tidak pudar.

Sumber: Arkib Kementerian Pembangunan Wanita, Keluarga dan Masyarakat – www.kpwkm.gov.my


SENAMAN YANG SESUAI UNTUK IBU LEPAS BERSALIN KEMBALI LANGSING & BERTENAGA

Pelbagai perubahan fizikal dan emosi dilalui di dalam tempoh hamil. Salah satu daripadanya adalah penambahan berat badan disebabkan kehamilan. Kebanyakan wanita akan mengalami purata kenaikan berat badan sebanyak 15-20 kg semasa mengandung. Selepas melahirkan anak, anda akan terus kehilangan lebih kurang 6 kg. Selepas itu, anda akan kehilangan berat air dan apabila rahim telah kembali ke saiz asalnya, anda mungkin kehilangan sebanyak 2 atau 3 kg lagi.  Sekiranya anda menyusukan bayi, ini membantu mengurangkan lagi berat badan kerana penghasilan susu badan menggunakan simpanan lemak di dalam tubuh dan mampu membakar lebih banyak tenaga.

Harus diingatkan bahawa kenaikan berat badan semasa mengandung berlaku sepanjang tempoh 9 atau 10 bulan. Maka, untuk mengurangkan kembali berat tersebut dan mengembalikan tahap kecergasan anda juga memerlukan masa. Di bulan-bulan awal selepas kelahiran bayi anda, anda tidak seharusnya berdiet kerana tubuh anda memerlukan tenaga serta nutrien yang lebih untuk memenuhi keperluan anda dan juga bayi anda. Anda juga pasti akan kesuntukan atau sukar untuk mencari masa untuk bersenam kerana masih menyesuaikan diri dengan rutin baru sebagai seorang ibu. Terdapat pelbagai petua dan kaedah yang mungkin anda pernah dengar tentang bagaimana mengembalikan tubuh yang langsing dan cergas selepas bersalin. Di antaranya mungkin adalah berkenaan pemakaian bengkung, berurut secara tradisional, petua jangan meminum air sejuk dan sebagainya. Apa yang pasti, bersenam dan pemakanan seimbang merupakan komponen yang penting dalam mengembalikan kecergasan tubuh selepas bersalin.

ADAKAH SEBARANG JENIS SENAMAN YANG TIDAK HARUS SAYA LAKUKAN?
Jangan buat senaman aerobik atau berlari dalam masa tiga bulan pertama selepas bersalin untuk memberi peluang kepada otot-otot dan sendi-sendi anda sembuh sepenuhnya daripada kehamilan dan proses bersalin. Jika anda adalah seorang atlit, anda mungkin boleh mula bersenam lebih awal, tetapi bincanglah dahulu dengan doktor anda. Dan jangan teruja untuk mula bersenam sebelum enam minggu kerana terdapat risiko mendapat jangkitan daripada air. Ingatlah, mulakan perlahan-lahan, dengar kata badan anda dan tingkatkan jumlah senaman yang anda lakukan secara beransur-ansur. Jika anda mengalami sebarang kesakitan, berhenti bersenam sehingga anda telah berjumpa dengan doktor.

APAKAH JENIS SENAMAN YANG TERBAIK UNTUK SAYA CUBA?

Yoga atau Pilates dan berenang adalah bentuk senaman yang ideal selepas anda bersalin. Ada kelas-kelas yoga dan Pilates khas bagi ibu-ibu selepas bersalin diadakan di bandar-bandar besar. Namun begitu, anda tidak perlu mengikuti kelas untuk kekal cergas. Cukuplah sekadar keluar rumah setiap hari, berjalan sambil menyorong kereta sorong bayi, adalah senaman yang bagus dan dapat membantu meningkatkan mood anda, membantu bayi anda tidur dan memberi anda lebih tenaga.

PANDUAN SENAMAN KEGEL

Mulakan rutin senaman yang ringkas dan ringan. Senaman yang paling mudah dimulakan adalah yang boleh dibuat sendiri di rumah. Tahukah anda bahawa anda boleh memulakan senaman kegel sehari selepas bersalin?
Kegel penting untuk mengetatkan kembali otot lantai pelvik selepas bersalin. Ia dilakukan dengan mengetatkan otot yang digunakan semasa membuang air kecil. Senaman ini mudah kerana boleh dilakukan di mana-mana tanpa sesiapa mengetahuinya. Ia juga boleh dilakukan sekali bersama pelvic tilts, yang juga berfungsi untuk mengempiskan perut dan mengerjakan otot punggung.

MULA DENGAN BERJALAN

Senaman yang paling mudah untuk dilakukan adalah berjalan. Ia boleh dilakukan bersama seisi keluarga dan juga bersama bayi anda sekali. Anda boleh berjalan di taman, di sekitar kawasan perumahan anda malah juga di pusat membeli belah! Bayi boleh digendong atau ditolak di dalam stroller. Ini akan menambahkan lagi intensiti senaman anda.

Sekiranya anda telah bersedia untuk pergi selangkah lagi dan mahu melakukan senaman secara terancang, anda boleh membeli video senaman yang boleh dibuat di rumah, menjadi ahli di gimnasium atau pusat kecergasan atau mencari pelatih peribadi yang mengkhusus dalam senaman postnatal. Anda juga boleh mengikuti kelas senaman regangan seperti yoga atau pilates dan senaman aerobik atau menari. Setidak-tidaknya, bersenam akan membantu menghilangkan stress dan seronok untuk dilakukan!
Terdapat pelbagai pilihan senaman untuk anda mengembalikan kecergasan selepas bersalin. Ianya bergantung kepada minat dan juga faktor seperti masa dan tempat yang sesuai bagi anda.
Diingatkan juga, sekiranya anda mengalami sebarang komplikasi semasa mengandung dan bersalin, dapatkan pengesahan doktor dahulu sebelum anda memulakan apa-apa rejim senaman.

Sumber:  https://kevinzahri.com  / https://www.babycenter.com.my


ANAK SERING JATUH SAKIT? INI CARA TINGKATKAN SISTEM IMUNISASI ANAK

Sistem imun yang lemah bukan sahaja meningkatkan risiko mendapat demam, selsema tetapi juga pelbagai jangkitan serta masalah kesihatan. Proses penyembuhan daripada masalah kesihatan juga akan lebih perlahan. Demam, selsema, mudah jatuh sakit dan jangkitan, sering kelesuan, merupakan beberapa contoh lazim yang mungkin berkaitan kelemahan fungsi imun.

Sistem imun adalah kompleks dan penting untuk kesejahteraan hidup. Sistem imun yang kuat dan seimbang diperlukan untuk pengekalan kesihatan. Kemerosotan sistem imun boleh disabitkan oleh pelbagai faktor termasuk tekanan emosi dan fizikal, persekitaran, pendedahan terhadap radiasi dan pelbagai lagi. Tabiat pemakanan yang tidak sihat dan tidak seimbang juga turut memberi impak ke atas sistem imun. Antara nutrien-nutrien penting yang bermanfaat kepada sistem imun adalah beta-karoten, vitamin C, E dan beberapa mineral seperti selenium dan zink. Tidak dapat dinafikan cara terbaik memperolehi nutrien-nutrien ini adalah melalui pengambilan pelbagai jenis makanan.

JAGA PEMAKANAN

Makanan berkhasiat seperti sayuran segar dan buah-buahan, bijirin penuh serta jumlah protein yang mencukupi adalah penting untuk memperolehi tubuh yang sihat. Namun akibat pengambilan makanan proses yang banyak serta tabiat pemakanan yang seringkali diabaikan dan ditambah pula dengan gaya hidup yang tidak sihat, pengambilan suplemen mungkin boleh membantu dan boleh dijadikan alternatif.

WAKTU TIDUR YANG CUKUP

Anda juga patut meningkatkan masa tidur mereka.Ia diketahui bahawa kekurangan tidur boleh membuat kanak-kanak lebih mudah terdedah kepada penyakit dengan mengurangkan sel-sel pembunuh semula jadi mereka yang membantu jangkitan sistem imun.Jumlah tidur kanak-kanak bergantung kepada umur mereka. Sebagai petunjuk umum, bayi yang baru lahir memerlukan 18 jam sehari, kanak-kanak kecil sehingga 13 jam dan kanak-kanak berumur 3-12 tahun sehingga 12 jam sehari.

PENGAMBILAN VITAMIN C

Vitamin C mungkin merupakan vitamin paling banyak difahami. Fungsi asasnya adalah untuk membantu dalam pertumbuhan dan pembaikan tisu serta mengekalkan gusi, tulang dan gigi yang sihat. Ia penting untuk fungsi sistem imun yang optimum dan membantu tubuh melawan jangkitan. Vitamin C merupakan salah satu nutrien radikal bebas yang utama. Bagaimanapun, ia tidak boleh disimpan dalam tubuh dan mudah termusnah oleh haba semasa memasak. Kita perlu mengambil makanan yang kaya dengan vitamin C setiap hari untuk memperolehi bekalan yang berterusan.

BERI MAKANAN MENGADUNGI VITAMIN E

Vitamin E pula perlu untuk mengekalkan sistem imun yang sihat, jantung, dinding kapilari, kulit dan mengurangkan keterukan keradangan. Ia juga memainkan peranan dalam melambatkan masalah degeneratif seperti penuaan pramatang. Zink dikenali sebagai nutrien mikro kerana diperlukan dalam jumlah kecil untuk kesihatan. Ia disahkan sebagai nutrien penting yang diperlukan untuk fungsi imun yang optimum, kesihatan kulit dan penyembuhan luka.

MINUM AIR SECUKUPNYA

Hidratkan badan dengan meminum 1.5 hingga 2 liter air sehari agar dehidrasi dapat dielakkan, melegakan keletihan serta penting untuk kesihatan umum lain.

HIDANGKAN MENU IKAN

Cuba masukkan ikan dalam diet anak anda dua kali seminggu, satu bahagian  ikan berminyak dan yang lain, ikan putih. Beberapa kajian mendapati omega-3 juga boleh memberi manfaat untuk melawan jangkitan pada kanak-kanak. Jika anak anda bukan seorang peminat ikan, anda boleh cuba makanan “menyeronokkan” seperti jejari ikan Salmon, kek ikan kentang, kiub ikan kod atau fajitas salmon ketika waktu makan. Satu perkara penting tentang kacang yang anda patut tahu adalah kanak-kanak di bawah umur lima tahun tidak patut memakan kacang secara keseluruhan (tidak dipecah-pecah) kerana adanya risiko tercekik. Untuk bayi lebih dari usia enam bulan, jika mereka tidak mempunyai alahan, kacang boleh diberikan tetapi pastikan anda mengisarnya sampai halus.

PENYUSUAN SUSU IBU

Jika anda mampu untuk menyusukan bayi anda, teruskan selama yang boleh. Kita sering mendengar tentang manfaat perlindungan imuniti dari susu ibu dan anda digalakkan untuk menyusukan bayi yang baru lahir. Apa yang kita tidak diberitahu adalah menyusu badan boleh menjadi sangat sukar dan ia tidak mudah untuk semua ibu. Jadi nasihat saya kepada anda adalah untuk terus mencuba dan kekal tabah untuk seberapa lama yang anda boleh, tetapi perlu diingat bahawa penyusuan susu ibu bukanlah penentu utama kepada bayi yang gembira dan sihat! Walaupun ia adalah untuk beberapa hari, bayi anda akan menerima sumber yang kaya dengan antibodi dan sel darah putih yang terdapat dalam susu ibu. Ini amat penting bagi untuk membangunkan sistem imun yang sihat.

Kredit: Internet & my.theasianparent


YOGA BAGUS DIAMALKAN MAMA YANG SERING SAKIT SENDI

Yoga adalah antara senaman yang menjadi pilihan ramai wanita masa kini. Mungkin kerana anda tidak perlu berlari termengah-mengah seperti berjoging, dilakukan di tempat tertutup dan anda tidak segan untuk melakukannya. Malah, yoga juga mudah diamalkan di rumah pada bila-bila waktu terluang. Namun, pengendalian yoga sendiri di rumah agak bahaya jika postur yang ingin dilakukan agak berisisko. Yoga memberikan banyak manfaat untuk kecantikan dalaman dan luaran tubuh kita. Jelas permintaan untuk senaman yoga kini tinggi terutamanya pada yang tinggal di bandar metropolitan. Apakah kebaikan yoga sehingga menjadi pilihan ramai wanita di luar sana? Terdapat banyak kebaikan yoga buat kesihatan kita.

MENENANGKAN FIKIRAN

Mencari senaman yang boleh menghilangkan tekanan di kepala anda? Yoga adalah antara senaman yang efektif untuk menghilangkan segala stress yang membelenggu pada diri. Disiplin pada senaman yoga memerlukan anda sentiasa tenang dan menjaga pernafasan ketika melakukan jenis senaman yang diinginkan. Secara tidak langsung, ia akan melatih anda sentiasa tenang jika menghadapi apa-apa cabaran dan dugaan yang mendatang. Sikap panas baran juga dapat dikikis secara berperingkat.

MAMPU MENURUNKAN BERAT BADAN

Sama seperti senaman lain, kebaikan yoga juga mampu untuk menurunkan berat badan. Walaupun impak senaman yoga tidaklah setinggi jika anda pergi berjoging, melakukan senaman di gim ataupun menari, namun ia tetap dapat membantu  anda menurunkan berat badan. Jumlah kalori yang mampu dibakar ketika melakukan senaman yoga selama sejam ialah sebanyak 240 kalori, iaitu ibarat anda berjalan dan berkebun selama sejam!

MEMBAIKI POSTUR BADAN

Antara kebaikan yoga yang lain ialah ia boleh membaiki kembali sturktur badan anda. Mungkin sebelum ini anda duduk tegak dan jarang bergerak semasa bekerja di pejabat. Ia membuatkan ketegangan pada otot dan membuatkan anda mengalami sakit sendi. Apabila anda melakukan senaman yoga, ia dapat membantu masalah ketegangan otot sendi anda. Senaman yoga menuntut semua pergerakan otot anda menjadi lebih fleksibel. Secara tidak langsung, semua otot anda akan bergerak dan membantu membaiki postur badan anda kembali normal.

TUBUH LEBIH FLEKSIBEL

Seperti yang dimaklumkan di atas tadi, kebaikan yoga antara lain adalah membantu menjadikan tubuh badan anda menjadi lebih fleksibel. Pergerakan pada senaman yoga menuntut seluruh tubuh badan anda bergerak dan pergerakan yang sukar akan menjadikan anda lebih fleksibel. Apabila tubuh fleksibel, badan anda akan lebih seimbang dan otot  jadi lebih kuat. Di samping itu, ia juga menyenangkan anda untuk melakukan sebarang kerja atau senaman tanpa sebarang masalah.

MENINGKATKAN DAYA KOSENTRASI

Jangan terkejut kerana antara kebaikan yoga ialah dapat meningkatkan daya kosentrasi anda. Yoga bukan sahaja senaman yang melibatkan fizikal, malah juga menuntut kekuatan mental anda. Senaman yoga memerlukan anda untuk sentiasa tenang dan kosongkan fikiran untuk melakukannya. Jelas ia dapat membantu dan melatih anda meningkatkan tahap kosentrasi untuk sentiasa fokus dengan sesuatu yang anda lakukan. Namun, awas! Jika baru ingin memulakan senaman yoga, pastikan anda mengambil jurulatih yang bertauliah untuk memantau senaman tersebut.

IMUNITI BADAN

Postur badan dan teknik dalam yoga mempunyai kelebihan yang berlainan. Postur terbaik dalam yoga antaranya posisi ‘Wheel Pose’ yang boleh meningkatkan imunisasi sistem tubuh badan yang terbukti dapat menguatkan otot di bahagian perut, merangsang tiroid dan kelenjar pituitary yang boleh meningkatkan daya ketahanan tubuh badan kita. Malah mampu menjadikan badan lebih fleksibel.

MENCEGAH MIGRAIN

Sesuai untuk anda yang sering diserang migrain, yoga berkesan mengurangkan kesakitan jika diamalkan selama tiga bulan berturut-turut. Posisi Downward Dog Pose membantu meningkatkan aliran darah ke otak sekali gus merehatkan tekanan di bahagian kepala anda.

TIDUR LEBIH LENA

Kajian yang dilakukan oleh Universiti Harvard mendapati bahawa lapan minggu mengamalkan senaman yoga dapat meningkatkan kualiti tidur yang baik bagi mereka yang mengidap insomnia. Kesukaran untuk tidur adalah disebabkan otak anda aktif sehingga tidak boleh melelapkan mata. Posisi Child Pose mampu merehatkan minda serta mengurangkan tekanan yang dihadapi. Tarik nafas sedalamannya untuk melancarkan peredaran darah ke otak dan seluruh tubuh.


KHASIAT EPAL YANG RAMAI TAK TAHU! BEKALKAN SEBIJI EPAL SETIAP HARI KEPADA KELUARGA ANDA.

Sebiji epal sehari menjauhkan anda daripada doktor. Begitulah khasiat buah epal jika anda mengamalkannya dalam diet harian kerana ia kaya dengan sumber antioksida dan vitamin C. Manakala kandungan antioksida seperti flavonoid mampu memerangi penyakit kanser. Kandungan quercitin dalam buah epal mampu mengelakkan kita daripada mendapat penyakit alzheimer.

Mungkin ramai yang memilih buah epal sebagai snek harian sebelum menikmati sarapan pagi, tengah hari atau malam. Hakikatnya, masih ramai yang belum mengetahui khasiat sebiji epal. Buah yang mempunyai tekstur kulit yang licin, warna hijau dan merah itu antara buah-buahan yang mempunyai kelebihan dalam diet pemakanan dan sistem tubuh.

Terdapat pelbagai sebab mengapa kita perlu makan sekurang-kurangnya sebiji epal setiap hari.

Satu kajian mendapati mereka yang makan lebih lima biji epal seminggu memiliki fungsi paru-paru yang lebih sihat berbanding mereka yang langsung tidak makan epal.
Para saintis juga mengesahkan epal merupakan penyumbang kepada kesihatan jantung.
Pengambilan dua hingga tiga biji epal sehari dapat mengurangkan tahap kolesterol dalam badan.
Epal tidak mengandungi lemak, sebaliknya mempunyai kandungan nutrien dan serat termasuk antioksida yang meningkatkan prestasi badan dan kulit seseorang.
Serat yang terdapat pada biji dan kulit epal membantu mengurangkan kekenyangan dan mencegah anda daripada makan berlebihan.
Sebiji epal wajar diambil setengah jam atau satu jam sebelum anda menikmati hidangan utama setiap hari, iaitu antara makan tengah hari dan malam. Dengan cara itu, kita mengurangkan hidangan yang diambil kerana kandungan serat sudah berupaya mengisi perut anda yang lapar.

BUAH EPAL MENCEGAH KANSER

Bercerita mengenai kelebihan buah epal merah, pigmen merah yang terdapat pada kulit buah tersebut mengandungi sejenis bahan yang dipanggil likopena. Ia adalah rahsia yang membuatkan buah epal sangat luar biasa.  Bahan ini mempunyai pelbagai khasiat antioksida semula jadi yang baik untuk kesihatan badan. Selain antioksida yang berfungsi menjauhkan seseorang daripada serangan kanser kerana melawan radikal bebas dalam tubuh, likopena juga baik untuk mengurangkan risiko jantung. Likopena dikenal pasti membantu merendahkan paras kolesterol LDL (kolesterol jahat).  Epal merah mengandungi komponen likopena yang lebih tinggi sementara epal hijau mengandungi karotenoid.
Bagaimanapun, kajian menunjukkan epal sememangnya baik untuk mengurangkan risiko sakit jantung dan kanser, sekali gus mengurangkan kolesterol darah. Seperti kebanyakan buah, epal mengandungi vitamin C. Ia juga hos sebatian antioksida lain bagi mengurangkan risiko kanser dengan menghalang kerosakan deoksirinukleik (DNA). Kandungan seratnya membantu mengawal pergerakan usus dan merendahkan risiko kanser kolon.

Sumber: Kosmo


Bahaya Pakai Seluar Ketat Untuk Wanita Mahupun Lelaki

Memakai seluar jean ketat atau skinny jean sangat menjadi kegilaan anak muda ketika ini sama ada bagi yang berbadan kurus atau besar, malah ada yang sanggup mengecilkan seluar yang dibeli semata-mata untuk mendapat saiz yang paling diidamkan. Sesetengah mereka sanggup menyeksa diri untuk memakai seluar seperti itu hingga perlu meminta bantuan orang lain bagi membutang atau menzipkan seluar berkenaan atau melompat-lompat semata-mata untuk ‘memuatkan’ diri, asalkan kelihatan cantik pada pandangan mata.
Namun, tanpa sedar pemakaian seluar ketat terutama daripada fabrik jean atau denim mengundang bahaya kepada si pemakai sama ada lelaki mahupun wanita. Memang, sebelum ini golongan lelaki lebih sering dikaitkan dengan isu ini ekoran boleh menyebabkan kemandulan. Namun, golongan wanita yang terlalu kerap memakai seluar ketat sebenarnya terdedah kepada risiko masalah saraf dan sendi terutama di bahagian pinggul dan pinggang. Pemakaian seluar denim tidak dilihat memberi kemudaratan kepada pemakai selagi mereka berasa selesa, tidak ketat dan tidak mengehadkan pergerakan, namun jika sebaliknya, ada risiko yang mereka bakal berdepan.

Pemakaian seluar yang ketat dan tidak fleksibel dalam jangka masa yang lama dan secara berterusan akan menghalang pergerakan serta boleh menimbulkan masalah kesihatan. Pemakaian ketat salah satu antara penyumbang kepada masalah kesihatan yang mungkin dilihat tidak serius, namun hakikatnya keadaan itu boleh menjejaskan fungsi-fungsi saraf dan otot di kawasan tertentu.Kesan pemakaian seluar ketat berlaku apabila pergerakan sendi anggota bawah menjadi terhad di bahagian pinggang yang menyebabkan ruangan pada bahagian pelvis dan sendi pinggul menjadi sangat sempit ketika individu itu bergerak seperti berjalan dan melangkah.Keadaan lebih ketara ketika membengkokkan badan ke hadapan semasa duduk di kerusi, mencangkung dan sebagainya. Akibatnya, tekanan yang tinggi akan berlaku pada saraf yang terletak di pelvis secara tetap sehingga mengakibatkan seseorang individu itu berasa kebas, terbakar, kesejukan, sakit mencucuk, sangat sensitif apabila tersentuh, selain rasa tidak selesa pada bahagian tepi paha.Simptom itu boleh berlaku sementara ataupun dalam tempoh berpanjangan bergantung kepada tahap tekanan yang berlaku. Pada peringkat awal, mungkin seseorang itu hanya akan mendapat simptom seperti yang dinyatakan di atas untuk sementara sahaja pada bahagian lateral atau tepi paha.Namun, sekiranya individu itu mengabaikan masalah yang berlaku dan tiada rawatan diberikan, lama-kelamaan simptom lain seperti sakit pada sendi pinggul, sendi lutut atau otot betis akan muncul. Ini adalah kesan secara tidak langsung yang berlaku kepada pesakit apabila mereka cuba mengubahsuai pergerakan aktiviti harian semata-mata untuk mengurangkan simptom awal yang dialaminya.

Beri Kesan Buruk Pada Sendi & Saraf – Keadaan lebih ketara ketika membengkokkan badan ke hadapan semasa duduk di kerusi, mencangkung dan sebagainya. Akibatnya, tekanan yang tinggi akan berlaku pada saraf yang terletak di pelvis secara tetap sehingga mengakibatkan seseorang individu itu berasa kebas, terbakar, kesejukan, sakit mencucuk, sangat sensitif apabila tersentuh, selain rasa tidak selesa pada bahagian tepi paha.Penyebab Kanser Melanola – Pemakaian pakaian ketat terlalu lama boleh menyebabkan kanser Melanola iaitu kanser kulit yang sangat bahaya. Kanser ini biasanya bermula dengan tanda hitam pada kulit.Mengganggu Fungsi Rahim – Kesannya, ia membahayakan keadaan rahim wanita. Selain itu perjalanan darah juga akan terganggu.Postur Pinggul Senget – Keadaan akan jadi lebih kritikal sekiranya individu tersebut memakai seluar ketat bersama tumit tinggi. Ia boleh menyebabkan postur pinggul menjadi senget sebelah kerana tekanan yang dialami.Menghalang Pembiakan Sperma – Khas untuk lelaki yang suka sangat pakai seluar ketat. Seluar ketat boleh mengganggu dan mengurangkan penghasilan sperma.
Sumber: Utusan & Ketua Unit Fisioterapi, Jabatan Perkhidmatan Pemulihan Perubatan Hospital Canselor Tuanku Muhriz, Pusat Perubatan Universiti Kebangsaan Malaysia (PPUKM), Zunaidah Abu Samah


Kenapa Penyakit Gout Sering Menyerang Kaum Lelaki Daripada Wanita?

Gout merupakan sejenis penyakit yang menyerang sendi. Serangan tersebut boleh berlaku secara akut atau kronik iaitu kesakitan yang berulang-ulang.  Gout yang boleh mengganggu rutin harian penghidapnya berlaku apabila garam asid urik yang berlebihan dalam badan membentuk kristal seperti jarum di sendi-sendi tubuh. Bahagian-bahagian sendi yang biasa terbabit ialah sendi di bahagian ibu jari kaki, lutut dan buku lali. Pengumpulan jarum kristal ini mengakibatkan seseorang pesakit mengalami radang sendi dengan gejala-gejala tertentu. Ini termasuklah pembengkakan, merah, panas, sakit dan kaku pada bahagian sendi terbabit. Selain itu ia juga boleh membabitkan bahagian-bahagian tertentu tubuh seperti tapak kaki, jari, siku dan cuping telinga di mana asid urik boleh terkumpul.
PROSES TERJADI

Pembentukan jarum kristal pada cuping telinga ini dinamakan tophi.
Asid urik merupakan sejenis bahan kimia yang terhasil daripada pecahan purina atau bahan-bahan buangan di dalam tubuh.
Biasanya, asid urik ini akan diserap ke dalam darah masuk ke buah pinggang untuk dikumuhkan melalui air kencing.
Bagaimanapun, jika penghasilannya dalam tubuh meningkat atau buah pinggang gagal mengumuhkan bahan buangan ini, parasnya akan meningkat.
Paras asid urik yang tinggi ini berlaku sekiranya individu terbabit mengambil makanan yang mengandungi purina yang tinggi seperti makanan laut, hati, ikan bilis dan pelbagai jenis kekacang.
Peningkatan asid urik dalam darah dikenali sebagai hiperuricemia.
Meskipun paras asid urik yang tinggi ini tidak berbahaya namun parasnya yang berlebihan boleh menyebabkan pembentukan kristal dan terjadinya gout.

PUNCA GOUT

GENETIK. Faktor ini memainkan peranan yang cukup besar dalam menentukan risiko seseorang mendapat gout.Dianggarkan antara enam hingga 18 peratus mereka yang menghidap gout mempunyai sejarah keluarga.

BERAT BADAN BERLEBIHAN. Pengambilan makanan secara berlebihan meningkatkan penghasilan asid urik dalam tubuh dan risiko hiperuricemia iaitu asid urik yang tinggi dalam darah.

PENGAMBILAN MINUMAN KERAS secara berlebihan boleh mengganggu proses pembuangan asid urik dari tubuh.

MEMAKAN MAKANAN YANG KAYA DENGAN PURINA boleh menyebabkan gout atau menjadikan gout yang dihidapi semakin teruk. Segelintir individu mungkin menghadapi masalah kecacatan enzim di mana ia mengganggu proses pemecahan purina dalam tubuh.

PENDEDAHAN KEPADA PLUMBUM DALAM ALAM SEKITAR. Sesetengah individu mempunyai tahap asid urik yang tinggi dalam cecair tubuh mereka kerana pengambilan sesetengah ubat.

PENCEGAHAN

Berat badan yang berlebihan sering kali dikaitkan dengan gout. Sebaik-baiknya mereka yang menghadapi masalah berat badan berlebihan ini mengawal berat badan mereka.
Kurangkan pengambilan makanan yang kaya dengan purina seperti hati, makanan laut termasuklah ikan bilis, udang dan sebagainya.
Elakkan mengambil minuman keras.

MASALAH BUAH PINGGANG
Asid urik ialah bahan hasil daripada pemecahan sel-sel matang asid ribonukleik (RNA) dan asid deoksiribonukleik (DNA) yang mati dalam hati. Ia terhasil daripada pengambilan makanan yang tinggi kandungan protein purina. Protein tersebut akan diuraikan menjadi asid amino dan sebahagian lebihan asid amino pula diuraikan menjadi asid urik. Gout bukan saja berlaku dalam kalangan lelaki yang mengalami masalah buah pinggang. Gout juga menyebabkan seseorang itu berisiko mengalami kerosakan buah pinggang pada kemudian hari. Apabila buah pinggang gagal berfungsi, ia menyukarkan sistem perkumuhan asid urik yang lazimnya disingkirkan melalui najis dan air kencing. Kesannya, lebihan asid urik yang terperangkap di dalam darah akan berkumpul di buah pinggang sekali gus membentuk hablur garam. Hablur-hablur itulah yang akan merosak dan mengecutkan buah pinggang sehingga seseorang itu mendapat gout, batu karang dan hipertensi.
TRIVIA PENYAKIT GOUT!

Dahulu, penyakit gout dikenali penyakit raja dan orang-orang kaya kerana ia kerap menyerang golongan berkenaan. Barangkali pada masa itu, golongan tersebut mampu menikmati makanan yang mahal seperti daging, hidupan laut ataupun minuman keras. Hari ini, gout boleh menyerang sesiapa saja tanpa mengira umur, bangsa dan jantina. Penyakit ini mula dikenali sejak empayar Rom. Ramai penghidapnya terdiri daripada kalangan pemimpin ketika itu kerana pengambilan alkohol dan makanan yang cukup mewah.

Sumber: Internet /Kosmo / Utusan


DEMI KANAK-KANAK, HENTIKANLAH TABIAT MEROKOK ANDA!

Di era globalisasi ini, kanak-kanak akan lebih terdedah kepada pelbagai maklumat sama ada negatif ataupun positif. Pemantauan ibu bapa secara kerap dan berterusan amat penting bagi memastikan saluran dan maklumat yang diterima selari dengan kehendak pembentukan sahsiah kanak-kanak, dengan kata lain kanak-kanak perlu didedahkan dengan maklumat yang positif.

KANAK-KANAK BERPOTENSI MENIRU

Kajian oleh Helgason (2001) menilai sikap ibu bapa terhadap pendedahan asap rokok (PAR) terhadap anak-anak mereka yang berumur antara 3- 5 tahun. Sejumlah 5,500 ibu atau bapa yang merokok telah dipilih secara rawak di beberapa negara iaitu Sweden, Norway, Denmark, Iceland, dan Finland.
Kajian mendapati bahawa dua daripada tiga atau 66% orang perokok tidak sedar kesan PAR terhadap kesihatan anak kecil mereka. Mereka juga tidak sedar bahawa anak-anak mereka mempunyai potensi meniru tabiat merokok .
Pakar Perubatan Promotif dan Perunding Kesihatan Perilaku, Hospital Universiti Kebangsaan Malaysia, Prof. Madya Dr. Khalib Abdul Latiff menyifatkan merokok sebagai amalan ikut-ikutan. Apatah lagi jika ia dipamerkan oleh model kepimpinan seperti ibu bapa, ketua, guru, profesional di bidang perubatan mahu pun selebriti. Kanak-kanak yang mempunyai ibu bapa yang merokok lebih cenderung mencontohi tabiat buruk ini apabila mereka meningkat dewasa kelak.
Ibu bapa adalah orang yang paling hampir dan dekat dengan anak-anak. Justeru itu, didikan awal kanak-kanak perlu diberi penekanan oleh setiap anggota keluarga.
Pengawasan ibu bapa bukan sahaja di peringkat awal tetapi berterusan hingga remaja dan dewasa. Ini penting kerana anak-anak akan berasa diri mereka sentiasa diberi perhatian sekaligus mengawal mereka daripada melakukan perkara-perkara yang tidak sepatutnya.

PENGARUH INDUSTRI ROKOK TERHADAP KANAK-KANAK
Di Malaysia, kawalan penggunaan tembakau dijalankan di peringkat awal lagi iaitu melalui pendidikan kesihatan di sekolah-sekolah. Pendekatan awal ini amat berguna bagi membendung amalan merokok di usia muda. Namun terdapat usaha pengusaha industri rokok untuk mempengaruhi kanak-kanak melalui penjualan gula-gula rokok. Gula-gula ini dijenamakan dengan jenama-jenama rokok yang terkenal seperti Marlboro, Kent, Camel dan rokok 888. Ia disusun bersama-sama produk makanan lain untuk kanak-kanak. Memang tidak mustahil untuk gula-gula jenis ini menjadi pilihan golongan kanak-kanak yang mahu berketrampilan seperti orang dewasa.

FIZIKAL DAN SOSIAL KANAK-KANAK TERGANGGU
Ibu bapa yang merokok bukan sahaja meletakkan anak-anak mereka kepada bahaya penyakit tertentu akibat merokok, tetapi juga kemungkinan bagi kecacatan anggota serta menggugat pertumbuhan fizikal dan minda ahli keluarga mereka sendiri. Pertubuhan Kesihatan Sedunia (WHO) menyatakan anggaran 40 peratus kanak-kanak di seluruh dunia terdedah kepada kesan asap rokok basi di rumah dan 31 peratus daripada kematian terkait kesan asap rokok basi terdiri daripada golongan ini. Kanak-kanak terutamanya lebih terdedah kepada kesan fizikal dan sosial akibat asap rokok kerana pada peringkat umur ini mereka sangat rentan terhadap jangkitan.
KESAN FIZIKAL TERHADAP PENDEDAHAN ASAP ROKOK BASI

Mata kanak-kanak yang terdedah kepada asap rokok secara kerap akan mudah berair dan lebih kerap berkedip.
Kerosakan otak dan mental di mana pada jangka masa panjang membawa kepada tumor otak.
Saluran pernafasan juga akan merosot dan berlaku gejala pernafasan kronik seperti batuk, kahak, asma/ lelah, dan jangkitan paru-paru.
Rambut berbau.
Jangkitan di telinga.
Peningkatan risiko penyakit jantung.
Melecur atau terbakar dalam kebakaran yang berpunca daripada bara rokok.

KESAN SOSIAL YANG SERING BERLAKU

Perkembangan kecerdasan mungkin terjejas.
Tidak hadir ke sekolah kerana kekerapan jatuh sakit.
Masalah dalam pembelajaran seperti ponteng sekolah dan pencapaian akademik yang tidak begitu menyerlah.
Ketagihan kepada rokok dalam usia muda.
Risiko menjadi perokok meningkat kerana individu yang terdedah kepada budaya merokok di rumah oleh ibu bapa dan keluarga adalah satu setengah kali ganda lebih berisiko untuk turut merokok.
Berketrampilan yang kurang elok seperti nafas, serta pakaian sentiasa berbau dan gigi kekuningan.
Terlibat dalam keruntuhan moral seperti dadah, aktiviti liar lain dan jenayah.

LANGKAH-LANGKAH UNTUK MENJAUHI KANAK-KANAK DARIPADA BAHAYA ASAP ROKOK

Berbincang dengan baik tanpa mewujudkan perasaan takut dihukum.
Sentiasa berbual tentang bahaya asap rokok kerana kanak-kanak pada usia muda juga memahami bahawa rokok adalah bahaya kepada tubuh badan seseorang.
Sentiasa bertanya anak-anak tentang apa yang menyenangkan dan tidak menyenangkan tentang merokok. Jadi pendengar yang baik dan sabar.
Luangkan masa membaca, menonton televisyen dan wayang bersama anak-anak. Bandingkan iklan-iklan rokok yang dilihat dengan dunia sebenar.
Anak-anak perlu digalakkan untuk terlibat dalam aktiviti-aktiviti yang dapat mengelakkan mereka daripada terlibat dengan gejala merokok.
Sentiasa tunjukkan keprihatinan dan penghargaan kepada idea dan pandangan anak-anak.
Melatih anak-anak untuk mengatakan ‘Tak Nak’ sekiranya menerima ajakan untuk merokok daripada kawan-kawan mereka, atau menggunakan kata-kata seperti ‘baju saya akan berbau busuk’.
Menghargai perkara positif yang dilakukan anak-anak berbanding negatif bagi meningkatkan keyakinan mereka terhadap rakan-rakan.
Mengalakkan anak-anak agar menjauhi rakan-rakan yang tidak menghormati keputusan mereka untuk tidak merokok.
Memberi penjelasan tentang kerugian yang ditanggung kerajaan untuk menampung pesakit akibat merokok daripada segi kos perubatan dan pemulihan.
Tegas dalam melarang anak-anak merokok di dalam rumah atau membawa rakan-rakan yang merokok ke rumah.

Sumber: myhealth.gov.my


SI KECIL & DEHIDRASI: ADAKAH ANAK ANDA MINUM AIR YANG MENCUKUPI?

Peralihan monsun terutamanya di Malaysia menyebabkan cuaca tidak menentu menjadi panas dan kering sejak kebelakangan ini. Sehubungan itu, dengan keadaan cuaca yang begitu panas ini yang disertai dengan pelbagai aktiviti luar boleh menimbulkan kesan negatif pada kesihatan terutamanya kepada kanak-kanak. Oleh kerana tubuh kanak-kanak lebih kecil berbanding orang dewasa, maka mereka lebih mudah mengalami dehidrasi.  Selain cuaca panas, cirit-birit, demam dan muntah-muntah juga menjadi punca si kecil dehidrasi.

Sekiranya suhu tubuh meningkat hingga ke tahap kepanasan yang tinggi, ia boleh menjejaskan fungsi badan sekaligus kehilangan nyawa. Ini bukan perkara untuk menakutkan anda sebagai ibu, tetapi adalah fakta! Oleh itu, pengambilan air yang mencukupi setiap hari adalah penting kerana organ utama dalam tubuh seperti jantung, buah pinggang dan sebagainya dapat menjalankan tugasnya dengan sempurna.

BERAPA SUKATAN AIR ANAK SAYA PERLU MINUM SETIAP HARI?
Sebagai ibu bapa, anda seharusnya peka berapa banyak air yang anak anda ambil setiap hari untuk memastikan air cukup dalam tubuhnya agar mengelak dehidrasi. Ini sukatan air yang disarankan untuk anak anda minum mengikut umur. Jika mereka aktif dan perlu berada di luar rumah untuk pelbagai aktiviti, mereka memerlukan air yang lebih dari kebiasaan. Anggaran 1 gelas bersamaan 250ml:

Umur 1 hingga 2 tahun : 1 hingga 3 gelas air sehari (dengan jumlah pengambilan 4 hingga 6 gelas cecair daripada makanan dan minuman)

Umur 3 hingga 6 tahun : 3 hingga 5 gelas air sehari (dengan jumlah pengambilan 5 hingga 7 gelas cecair daripada makanan dan minuman)

Umur 7 hingga 12 tahun : 6 hingga 8 gelas air sehari (dengan jumlah pengambilan 7 hingga 9 gelas cecair daripada makanan dan minuman)

Umur 13 hingga 18 tahun : 8 hingga 10 gelas air sehari (dengan jumlah pengambilan 9 hingga 12 gelas cecair daripada makanan dan minuman)

INI TIP UNTUK GALAKKAN SI MANJA GEMAR MINUM AIR!

Bagi bayi berusia 6 bulan ke atas dan kanak-kanak kecil yang belum boleh beritahu anda jika mereka haus, berikan mereka air setiap kali anda minum air, mungkin sejam sekali.
Anda boleh juga sediakan botol air dan letakkannya di tempat yang boleh si kecil anda capai dan minum sekiranya dia rasa dahaga.
Jangan lupa beri anak minum air setiap kali dia terjaga dari tidur atau terjaga sebentar pada waktu malam.
Bawa bekas air setiap kali anda ingin keluar rumah bersama si kecil. Bekalkan air jika mereka ke sekolah atau taska.
Hiasi gelas atau cawan dengan penyedut minuman yang comel dan pelbagai warna. Pasti menarik perhatian kanak-kanak untuk minum air dengan kerap. Lebih menarik jika mereka mempunyai bekas minuman atau cawan kegemaran sendiri.

IBU BIJAK SENTIASA MEMILIH AIR KELUARAN SPRITZER

Menghidangkan air jenama Spritzer kepada keluarga adalah pilihan tepat dan bijak. Ini adalah cara lebih jimat dan cepat  untuk menikmati air semula jadi yang bersih dan mengandungi pelbagai mineral berkhasiat. Untuk mengelakkan si kecil anda dehidrasi pada cuaca panas, anda boleh memiliki Spritzer Dispenser di rumah dengan pilihan botol 6 liter atau 9.5 liter agar anak sentiasa mendapat keperluan air dengan mudah pada bila-bila masa sahaja.  Tempatkan Spritzer Dispenser ini dimana sahaja sudut dalam rumah samada di dapur, ruang makan bahkan di bilik tidur sekalipun agar memberi kesenangan kepada anak anda untuk minum air dengan kerap. Untuk pembelian dan penghantaran produk Spritzer terus dihadapan pintu rumah anda, muat turun aplikasi terbaru Spritzer sekarang melalui Apple Store dan Play Store.
Spritzer Online by Spritzer (Apple Store): itunes.apple.com/my/app/spritzer
Spritzer Online by Spritzer (Play Store): play.google.com/store/apps/spritzer
Promosi Istimewa:
Beli 6 karton 9.5L Air Mineral Semulajadi Spritzer, PERCUMA 1 karton 600ml Air Mineral Semulajadi Spritzer. Promosi pembelian sah melalui aplikasi Spritzer. Sementara stok masih ada. Tertakluk kepada terma dan syarat.

Maklumat lanjut mengenai produk Spritzer layari www.spritzer.com.my


BERSEDIAKAH ANAK ANDA UNTUK DAPAT ADIK BARU?

Selalunya berita bakal dapat anak lagi mesti di sambut dengan perasaan gembira dan tak sabar, lagi-lagi bila dah lama tak menimang cahaya mata. Rindu nak bau dan suara bayi baru lahir. Kalau mak-mak selalunya mesti rasa tak sabar nak shopping baju bayi. Tapi, dalam kegembiraan mak ayah nak menyambut anak baru kadang-kadang tidak disenangi dengan “anak lama”. Cemburu antara anak-anak memang normal lagi-lagi apabila anak yang sudah lama mengbongsu, sudah terbiasa dipanggil “adik” dan dah biasa 100% kasih sayang mak ayah, kakak dan abang tertumpu padanya seorang. Apabila tiba-tiba muncul orang baru dalam keluarga semua perhatian dirampas oleh adik baru. Situasi begini memang selalu berlaku walaupun beza umur dengan adik hanya 1 tahun. Untuk menangani isu macam ini, yang pertama mak ayah perlu kenal luar dalam anak dulu.

Kena tahu:

Tahap manja.
Makanan kegemaran.
Minuman kegemaran.
Perbuatan yang dia suka bila kita lakukan (peluk, usap rambut, cium pipi).
Mainan kegemaran.
Rancangan kegemaran.
Patung kegemaran.
Perbuatan yang paling dibenci.
Kenal kawan-kawan.

Sebab kebanyakan kes diatas yang saya terima dan analisa sendiri adalah berpunca daripada mak ayah yang kurang kenal anak sendiri. Contoh sewaktu penilaian,Anak suka makan apa? Tak tahu, dia makan je apa-apa. Anak suka kartun apa? Tak tahulah, biasa tengok youtube.  Kenal tak kawan-kawan dia di sekolah? Tak kenal, nampak macam bercampur dengan semua orang. Sebenarnya walaupun anak makan semua benda yang orang kata “tolak kayu dengan batu je”, tapi pasti ada 1 makanan yang dia betul-betul suka. Sama juga macam kawan-kawan dan kartun. Kena perhatikan anak terutamanya reaksi terhadap sesuatu benda.

KENA PANDAI AMBIL HATI ANAK

Biasa kalau lepas balik sekolah mak ayah hanya tanya “Dekat sekolah belajar apa?”, tapi tak tanya “Dekat sekolah seronok tak? Siapa nama kawan?”. Bila kita biasa tanya tentang perihal sekolah tapi tak tanya macam mana perasaan dia, ada masalah ke dengan kawan-kawan dan sebagainya maka hubungan anak dengan mak ayah hanya takat perihal sekolah umpama pekerja dengan bos hanya tanya soal kerja.

Kalau mak ayah tak berapa kenal dan tak jadi kawan anak, maka untuk dia terima dan sesuaikan diri bila ada adik baru jadi lebih susah. Kesannya, dia akan menjauhkan diri dengan kita sebab rasa dirinya tak penting dan mak ayah tak faham perasaan dia.

Dari situ maka timbullah fasa kebergantungan dengan kawan pula, meletakkan sepenuh kepercayaan pada kawan, ikut perlakuan dan percakapan dari kawan, kawan masuk lubang dia pun nak ikut, kawan minta rahsiakan dari mak ayah dia pun ikut dan sebagainya. Bila ada apa-apa masalah, kawan dah jadi tempat mengadu sebab merasakan mak ayah tak sayang dia lagi bila dah ada adik.

Sebenarnya dari kita berumur 4 bulan lagi kita dah ada personaliti sendiri. Ada yang jenis pendiam, ada yang jenis potpet, ada yang jenis lasak banyak tenaga, anak yang jenis lembut dan sebagainya. Macam trademark Lazada, “macam-macam ada”. Sangat sangat sangat sangat penting ya untuk mak ayah kenal anak sendiri, sesibuk mana pun WAJIB kenal anak. Tak kiralah melalui luangkan masa berkualiti atau tanya pengasuh atau guru taska. Lepas dah kenal betul-betul luar dalam anak dan dah dapat sepenuh kepercayaan anak barulah boleh cuba sikit-sikit bagi “hint” yang dia bakal dapat adik seawal baru tahu mengandung. Boleh cuba tips ini.

‘HINT’ UNTUK ANAK BAHAWA DIA AKAN DAPAT ADIK BAHARU

 Bawa Jumpa Kawan-Kawan Yang Ada Anak Lebih Seorang. – Kalau umur sebaya lebih bagus, bagi anak bermain-main dengan mereka. Ceritakan pada anak, “Tengok tu X ada adik, seronoknya boleh main sama-sama setiap masa. Abang nak adik tak?”. Kalau anak cakap “tak”, tak apa boleh cuba bawa jumpa lagi. Lama-lama dia akan jadi seronok dan boleh terima.

 Kena Selalu Bagitahu Anak Yang Dia Bakal Dapat Adik. – Untuk yang dah 3 tahun ke atas, boleh cuba bagi tengok video bayi dalam rahim supaya dia tahu dalam rahim mak sekarang ada bayi. Boleh juga ajar anak dengar degupan jantung adiknya. Kalau ke klinik untuk scan 3D/4D ajak anak bersama-sama. Kerapkan usap perut bersama-sama anak dan cakap “abang sayangggg adik”.

 Banyakkan Memeluk Anak Sewaktu Mengandung. – Bisik di telinga anak “Mummy sayang abang, adik pun sayang abang”. Tunjukkan kasih sayang dengan memeluk dan belai kepala anak supaya anak rasa disayangi.

 Gunakan Cerita Sosial – Dengan menggunakan buku cerita tentang hubungan adik beradik. Ulang-ulang baca lama-lama anak akan faham dan tersimpan dalam memori.

 Gunakan “Modal-Modal” Kegemaran Anak – Gunakan modal kegemaran anak untuk ambil hatinya sambil beritahu yang kita tahu apa yang dia suka sebab kita sayang. Part ini mak ayah kena pandai-pandai ambil hati.

Kalau anak yang memang jenis melekat dengan mak, walaupun dekat dengan ayah pun cemburu. Persediaan di atas jadi double tripple wajib ya sebelum melahirkan adik baru untuk mengelakkan masalah tingkah laku di masa akan datang. Ingat ya, tak ada anak yang dilahirkan sejak azali dah nakal dan tak mendengar kata. Kalau agak-agak rasa nak marah anak bila nakal atau degil terutamanya anak bawah 3 tahun, fikir semula dan tanya diri sendiri adakah salah anak yang memang dilahirkan nakal ataupun salah kita dalam mendidik anak?

Sumber: FB- Maryam Jamadi (Occupational Therapist/ Terapis Carakerja)


Tips Bawa Bayi Naik Pesawat. Mama Papa Jangan Cuak Tau!

Ramai berpendapat menaiki pesawat bersama bayi berusia bawah dua tahun adalah suatu yang cukup mencabar, lebih-lebih lagi jika terpaksa mengembara berdua bersamanya. Anak cerewet, hendak berlari-lari dalam pesawat, menangis sepanjang penerbangan, susah hendak menyusukan anak dan banyak lagi perkara yang menjadi kerisauan.  Namun, penerbangan anda boleh menjadi lebih mudah dan menyenangkan dengan perancangan teliti, tidak kira anda mengembara berdua saja dengan bayi atau bersama ahli keluarga lain.  Oleh itu, tip melancong minggu ini memberikan beberapa panduan kepada ibu yang akan menaiki pesawat untuk sampai ke destinasi dituju.

Dapatkan Penerbangan Yang Betul – Lihat jadual bayi anda dan anda mungkin boleh merancang perjalanan ketika waktu tidurnya. Dengan perancangan teliti itu, anak boleh tidur lena sepanjang penerbangan ke destinasi dituju, sekali gus memberi peluang kepada anda untuk berehat.  Jika bayi anda sudah menunjukkan tanda mengantuk ketika di balai menunggu, usahakan untuk membuatkan dia tidak tidur sebelum masuk dalam pesawat dengan mengalihkan perhatiannya kepada apa juga perkara atau bermain bersamanya.  Ini bagi mengelak dia tidur sebelum menaiki pesawat dan membantu dia lena sepanjang penerbangan.
Kerusi Tambahan Untuk Bayi Yang Sudah Boleh Duduk- Bayi berusia dua tahun ke bawah biasanya tidak memerlukan kerusi dan hanya duduk di riba ibu atau bapa.  Namun, bagi memberi keselesaan kepada anda sepanjang penerbangan terutama yang mengambil waktu panjang, mengambil satu lagi kerusi adalah digalakkan.  Dengan menempah tempat duduk tambahan, anda boleh membawa ‘carseat’ anda ke atas pesawat dan anak kapal akan membantu anda untuk memasangnya. Bagi anak yang sudah boleh duduk, mereka pastinya boleh duduk dengan selesa dengan kerusi tambahan yang anda minta.  Caj tambahan sememangnya dikenakan tetapi ia tidak semahal yang disangkakan dan pastinya anak dan anda dapat duduk lebih selesa. Bagi bayi yang tidak boleh duduk sendiri, anda mungkin boleh menggunakan anduh atau kain untuk memberikan keselesaan.
Pemilihan Tempat Duduk Di Dalam Pesawat- Ketika memilih tempat duduk dalam pesawat, pilih tempat duduk berdekatan tingkap untuk mendapatkan lebih privasi kepada anda dan anak.  Selain itu, anda juga boleh memilih tempat duduk yang memudahkan anda untuk bangun ketika menukar lampin atau untuk melayan kerenah anak yang ingin berjalan-jalan dalam pesawat.
Pakaian Mudah

Ketika melakukan penerbangan terutama jika anda berdua sahaja bersama bayi, pastikan pakaian yang anda dan anak pakai adalah pakaian ringkas.
Bayi terutamanya pakaikan dia pakaian yang mudah untuk dibuka sama ada untuk menukar pakaian atau menukar lampin.
Pastikan juga anda tidak menggunakan kasut bertali untuk bayi anda apabila terbang bersamanya kerana ia memberi kesukaran atau melecehkan saat mahu membuka seluarnya.
Pakaian yang anda kenakan pada bayi pula biar bersesuaian supaya dia selesa sepanjang penerbangan.

Untuk mengelakkan bayi anda kesejukan, anda mungkin boleh memakaikan dia baju yang sedikit tebal atau membawa jaket khas untuknya.
Pastikan semuanya lebih mudah untuk anda uruskan ketika terbang berdua bersama bayi.

Barang Keperluan Secukupnya – Pastikan anda mempunyai lebih daripada cukup segala-galanya dalam kes penerbangan anda terlewat. Ini bermakna lampin tambahan, pakaian tambahan, makanan ringan tambahan, tisu tambahan dan susu formula tambahan.  Pastikan juga anda membawa pakaian sesuai dengan suhu dalam pesawat untuk bayi dan anda sendiri. Baju tambahan untuk anda juga jangan diabaikan. Simpan semua keperluan ini dalam beg lampin anda yang akan sentiasa dibawa bersama untuk menyenangkan anda.
Jangan Malu Untuk Meminta Bantuan- Anak kapal boleh membantu anda untuk mendapatkan keselesaan sepanjang penerbangan. Mereka juga bukan saja boleh membawakan air untuk membuat susu, mengambil barang dalam tempat penyimpanan barang, bahkan menjaga anak anda sementara anda mahu ke bilik air.

Bayi Menangis Di Dalam Pesawat –Banyak faktor yang menyebabkan bayi menangis dalam pesawat dan satu daripadanya adalah tidak selesa terhadap tekanan yang dirasai mereka.  Orang dewasa juga sering mengalaminya, inikan pula bayi yang membuatkan telinga mereka sakit dan sebagainya.  Bagi mengelak perkara ini berlaku, pastikan anda memberikan bayi anda susu, makan, minum atau apa saja yang boleh membuatkannya menelan sebaik pesawat berlepas sehingga isyarat tali pinggang keledar dipadamkan.  Lakukan perkara sama ketika pesawat mendarat. Pastikan juga si dia sentiasa selesa berada di tempat duduk dan sediakan permainan yang boleh menghilangkan kebosanannya. Membawa si dia berjalan-jalan buat seketika dalam pesawat juga boleh mengelak daripada meragam dan menangis.
Penyusuan Susu Ibu- Bagi anda yang menyusukan bayi, mengambil kerusi di tepi tingkap adalah pilihan terbaik. Ia bukan saja memberikan keselesaan kepada anda ketika menyusukan anak tetapi juga lebih terlindung daripada penumpang lain.  Jika penumpang di sebelah tempat duduk anda adalah lelaki yang bukan pasangan anda, minta bantuan anak kapal untuk meminta supaya anda ditempatkan di tempat duduk bersebelahan perempuan.
Peti Kecemasan –Bawa bersama anda peti kecemasan sendiri. Di dalamnya letakkan ubatan yang digunakan anak anda sekiranya diserang masalah kesihatan secara tiba-tiba. Misalnya ubat batuk, ubat demam, ubat selesema, pembalut luka dan salap berwap.

JANGAN BAWA INI KE DALAM PESWAT YA MAMA!

Bagi mengelakkan kerugian dan terpaksa meninggalkan barangan yang dibawa atau dibeli saat menaiki pesawat, jom semak senarai barangan yang dilarang dibawa bersama ketika menaiki pesawat.

Barangan Tajam-Jangan menganggap gunting kecil, mata pisau pencukur, pembuka botol, pemotong kuku dan apa saja barangan tajam boleh dibawa dengan alasan untuk kemudahan anda. Walaupun saiznya kecil, ia tetap tajam dan pasti boleh mendatangkan bahaya kepada penumpang di dalam pesawat. Namun, anda dibenarkan membawa barangan tajam ini jika melalui bagasi besar, bukannya beg tangan yang anda bimbit kerana dikhuatiri boleh dijadikan senjata.

Barangan Cecair-Cecair yang dilarang dibawa naik pesawat ialah jenis minyak dan cecair pemetik api. Bagaimanapun, cecair yang tidak mendatangkan bahaya mestilah dimasukkan ke dalam satu bekas yang tidak melebihi 100ml dan perlu dibungkus di dalam plastik yang diikat ketat. Cecair yang dikecualikan lebih daripada had yang dibenarkan seperti ubat, makanan dan susu bayi boleh dibawa naik pesawat.

Alat Penyembur-Jawapan ini mungkin membantu wanita mengapa anda tidak dibenarkan membawa penyembur rambut, minyak wangi, racun serangga, penyembur lada, tin isian pemetik api dan semua jenis alat penyembur kerana ia mengandungi kandungan gas yang boleh menyebabkan kebakaran. Bahan ini boleh meletup dengan mudah akibat suhu panas. Tetapi anda boleh membawanya melalui bagasi besar.

Peralatan Sukan-Tidak kira anda seorang atlet atau sebaliknya, apa saja barang peralatan sukan yang boleh dijadikan senjata dilarang dibawa ke dalam pesawat. Walaupun peralatan sukan itu tumpul seperti kayu hoki atau raket tenis, anda tetap tidak dibenarkan untuk membawanya ke dalam pesawat kerana ia boleh mendatangkan kecederaan kepada penumpang kerana saiznya besar. Ia juga boleh mengganggu orang ramai ketika menyimpan barang di atas ruang penyimpanan.

Buah-Buahan-Keenakan buah-buahan tempatan memang tidak dapat disangkal lagi. Namun, seenak mana pun, ada antara buah-buahan tempatan yang tidak dibenarkan masuk ke dalam pesawat kerana dikhuatiri baunya boleh mengganggu ketenteraman penumpang. Buah seperti durian yang terkenal dengan baunya yang kuat dan tajam boleh menyebabkan penumpang yang tidak tahan berasa mual, muntah dan mungkin pengsan. Selain durian, buah kuini dan cempedak juga antara buah-buahan tempatan yang tidak dibenarkan dibawa naik pesawat. Justeru, jika anda bercadang untuk menjadikan buah-buahan tempatan sebagai oleh-oleh pulang daripada bercuti, pastikan buah yang dibeli itu bukanlah buah yang dilarang dibawa naik pesawat.

Sumber: Harian Metro


KEGUNAAN PIL PERANCANG KELUARGA KAEDAH TERBAIK. SIAPA SETUJU?

Tidak dinafikan setiap pasangan yang berkahwin mahukan cahaya mata kerana mampu mengeratkan ikatan kasih sayang suami isteri. Namun, jika kelahiran berlaku terlalu rapat boleh mengundang pelbagai permasalahan. Ketiadaan perancangan keluarga yang baik akan mengundang bukan sahaja pada aspek kesihatan wanita tetapi juga psikologi dan bebanan kewangan kepada pasangan suami isteri. Dalam Islam sendiri ada mengatakan keperluan merancang keluarga dan penggunaan kontraseptif dibenarkan dalam konteks tertentu bertujuan untuk menjarangkan anak. Ini demi keselamatan dan kesihatan ibu serta merancang kelahiran apabila pasangan sudah cukup bersedia dari segi kewangan, fizikal dan mental untuk menyambut cahaya mata.

KEBERKESANANNYA 99%

Cara moden yang kita ada pada hari ini ialah kontraseptif oral atau pengambilan pil perancang. Kaedah ini merupakan kaedah pencegahan yang paling berkesan dan keberkesanan adalah 99 peratus jika digunakan dengan cara yang betul. Fungsi utama pil perancang kehamilan adalah untuk menjarakkan kehamilan. Ia bertindak menghalang proses ovulasi dan menjadikan seseorang wanita tidak subur.
Apabila seseorang wanita mengambil pil perancang kehamilan, aras hormon estrogen dan progesteron dalam tubuh berada pada tahap agak tinggi. Secara tidak langsung akan menyebabkan kelenjar pituitari di otak tidak dapat berfungsi secara normal. Dalam kitaran haid wanita yang biasa, kelenjar pituitari akan mengeluarkan hormon Perangsang Folikel (Follicle Stimulating Hormone- FSH) dan hormon Peluteinan (Luteinizing Hormone- LH) yang akan merangsangkan ovari (kilang telur) menghasilkan folikel yang mengandungi ovum (benih wanita).
Folikel yang membesar ini akan mengeluarkan hormon estrogen. Apabila folikel ini matang dan pecah, ia mengeluarkan ovum. Pada masa inilah (biasanya pada pertengahan kitaran haid atau hari ke 14 kitaran haid) dinamakan ovulasi dan hormon progesteron dikeluarkan. Apabila seseorang wanita mengamalkan pengambilan pil perancang kehamilan yang mengandungi hormon estrogen dan progesteron, kedua-dua hormon ini akan berada dalam tubuh pada aras yang tinggi. Kenaikan hormon ini akan memberikan tindak balas negatif apabila kelenjar pituitari merasakan bahawa estrogen dan progesteron cukup dalam badan. Maka kelenjar pituitari tidak mengeluarkan hormon FSH dan LH yang secara tidak langsung, menghalang ovulasi berlaku. Ini akan mencegah daripada ovum dikeluarkan dan wanita itu tidak akan hamil.

FAKTA PENGGUNAAN PIL SEBAGAI PERANCANG

Di samping itu, ia juga merencatkan pertumbuhan lapisan dalam rahim (endometrium) yang akan meluluh atau gugur menghasilkan darah haid. Darah haid sememangnya dijangka menjadi sedikit berbanding sebelumnya, lebih teratur serta bilangan harinya lebih pendek.
Pengambilan pil ini sesuai untuk wanita yang mengalami pendarahan haid yang banyak yang boleh mengakibatkan kekurangan darah (anemia). Dari sini jelas bahawa pil perancang kehamilan ini dapat menghalang ovulasi dan juga mengurangkan pendarahan haid dan memendekkan tempoh bagi wanita yang mengalami pendarahan haid yang banyak dan berpanjangan. Pada masa sama, ia juga dapat menjadikan kitaran haid lebih teratur.

Penggunaan pil perancang kehamilan ini juga menyelamatkan wanita dalam banyak perkara terutama kesihatan wanita ketika hamil. Ketika hamil, banyak risiko dihadapi wanita seperti kandungan yang tidak diingini, bayi mati dalam kandungan, gejala berkaitan sista ovari, barah dan sebagainya.

Dengan pengambilan pil perancang kehamilan, wanita mungkin dapat mengelakkan daripada mengalami gejala berkaitan dan kesihatan mereka juga terpelihara daripada penyakit berkenaan.

Sumber: Utusan


11 TIP IBU BERKERJAYA SEDIAKAN MAKAN MALAM DENGAN PANTAS

Seronoknya jika ibu selalu dirumah dan tidak bekerja. Tidak perlu singgah makan makanan kedai. Sarapan di sekolah, tengahari pun makan di sekolah atau taska dan makan malam pun singgah kedai untuk makan. Bosan lah jika hari-hari begini. Ini salah satu rungutan anak-anak jika ibu berkerjaya. Ibu juga berasa terkilan kerana tidak dapat memasak untuk keluarganya kerana kesibukan, keletihan atau tidak mempunyai masa.

 SENARAIKAN MENU HARIAN.

Buat senarai menu untuk seminggu atau 2 minggu kemudian ulangi.tidak salah mencuba menu baru tapi biar menu baru itu anda cuba semasa cutiatau hujung minggu untuk mengelakkan masa banyak terbuang.Anda boleh membuat senarai menu bersama anak-anak dan suami untuk mengetahui menu yang mereka boleh terima atau tidak.

 KE PASAR SEMINGGU ATAU DUA MINGGU SEKALI.

Selepas membuat senarai menu,boleh lah anda senaraikan pula bahan dalam satu kertas dan ke pasar lah untuk membeli bahan-bahan yang diperlukan.Ini ,supaya anda dapat membuat perancangan menu yang sudah disediakan awal.Ini menjimatkan masa anda untuk menyediakan makan malam keluarga anda.

 SEGERA SIMPAN SECARA SISTEMATIK DI DALAM PETI SEJUK

Selepas ikan dan sayur dibersihkan,susun mengikut jadual memasak anda.jangan simpan secara longgok kerana ia menyukarkan anda mengambilnya apabila ia beku.Anda boleh asingkan ikan dan daging dalam plastik mengikut hari dan keperluan sekali makan.Ini boleh memastikan bahan mentah sentiasa segar dan mengelakan pembaziran jika masak lebih.

 MENU BIAR RINGKAS

Jangan lah biasakan diri dan keluarga disajikan 4 ke 5 jenis lauk setiap waktu makan malam.Maksimum 2 hidangan sudah memadai.Paling mudah pilih lauk yang ada kedua-duanya sekali,lauk dan sayur.

 MENU LENGKAP TETAPI RINGKAS

Menu nasi goreng.mi atau bihun goreng,spagheti dan juga hidangan ayam atau daging boleh dijadikan menu lengkap denganmenambah sayur-sayuran di dalamnya.

 SEDIAKAN BAHAN MENUMIS DAN REMPAH LEBIH AWAL.

Ikut jadualmenu yang sudah anda sediakan.Memasak makin mudah apabila bawang merah,bawang putih dan cili sudah sedia dikisar.Anda boleh membuat pes iaitu cili ,bawang dan rempah ratus sudah siap ditumis.ianya boleh disimpan beku dalam bekas kecil didalam bekas kecil di peti sejuk.

 BIASAKAN DIRI SUPAYA BIJAK MELAKUKAN PELBAGAI KERJA.

Ubah dan biasakan diri untuk bekerja dengan laju.Rancang masa memasak anda.contohnya memasak nasi dan membakar ayam berjalan serentak.Dapur sebelah pula boleh menumis sayur.30 minit atau 40 minit sahaja dan selepas ahli keluarga anda sudah siap mandi,hidangan makan malamsudah tersedia di atas meja makan.

 MEMASAK SAMBIL MEMBASUH

Ini supaya sinki tidak penuh dengan peralatan kotor. Jangan gunakan begitu banyak pealatan memasak sebaliknya guna yang sama. Selesai menggunakan mangkuk membersih ikan,terus basuh dan guna untuk membasuh sayur.

 DAPUR,SINGKI BERSIH

Pastikan dapur dan singki anda bersih sebelum tidur. Pinggan dan mangkuk dan peralatan memasak pastikan di basuh dan di susun rapi. Latih lah suami dan anak anak supaya ringan tulang membantu anda di dapur kerana anda ibu berkerjaya maka ahli keluarga perlu prihatin dalam bab ini.

 ADA YANG BOLEH DIMASAK AWAL.

Sekiranya menu anda nasi goreng, bolehlah memasak nasi awal sebelum anda pergi kerja. Petang balik dari kerja anda boleh terus memasak. Apatah lagi ayam dan sayur sudah sedia di potong dan tersedia dalam peti sejuk.

 GANTIKAN NASI

Latih keluarga anda supaya tidak cerewat jika hidangan waktu makan malam tidak berasaskan nasi. Boleh selang selikan dengan mi atau bihun. Mereka harus di latih tanpa tambahan nasi pun masih boleh kenyang.


INI PENYAKIT KEBIASAAN MENYERANG SI KECIL YANG MERISAUKAN IBU BAPA

Cabaran getir menjaga anak kecil ialah apabila mereka jatuh sakit, memandangkan pada tahap usia baru lahir hingga kanak-kanak, sistem ketahanan badan masih belum berkembang sepenuhnya. Antara penyakit yang lazim dihidapi oleh setiap anak kecil ialah demam panas, batuk, selesema, asma dan cirit-birit. Berada dalam situasi tersebut pasti akan merisaukan apatah lagi apabila anak tidak berhenti merengek dan menangis disebabkan suhu badan meningkat. Begitu juga dengan sumber kewangan dan masa. Duit akan banyak habis dek kerana kos ubat dan pekerjaan lain juga akan banyak tertangguh. Sebagai ibu bapa, anda harus mengetahui sekurang-kurangnya fakta asas tentang penyakit yang lazim dihidapi kanak-kanak sebagai persedian agar dapat menghadapi dengan tenang.

DEMAM

Sebagai contoh katanya, suhu badan normal pada bayi yang sihat adalah daripada 36.5 darjah celcius sehingga 37.8 darjah celcius. Suhu manusia selalunya akan naik semasa siang dan turun semasa malam. Secara umumnya bayi tidak dianggap demam kecuali apabila suhu badannya melebihi 37.7 darjah celcius pada waktu pagi atau melebihi 38.2 darjah celcius pada waktu petang. Jika suhu badan anak meningkat ibu bapa juga perlu tahu langkah-langkah awal yang boleh diambil di rumah sebelum membawanya berjumpa doktor. Antaranya:

Beri anak minum banyak air
Tanggalkan pakaian
Jerlum atau basahkan badannya.

BATUK & SELESEMA
Sementara itu demam kadang kala akan disertai dengan batuk dan juga selesema dengan simptom-simptom seperti bersin, mata berair, sakit tekak dan keletihan. Legakan batuk dan selsema si manja dengan mengurut lembut belakang badan agar memberi keselesaan kepada mereka.

ASMA
Asma pula sering dijangkiti oleh kanak-kanak yang mengalami batuk dan sesak nafas pada waktu malam. Jika keadaan ini berlaku disaran segera berjumpa doktor dan mendapat inhalers yang bersesuaian. Rumah yang ada anak mengalami asma tidak sesuai membela binatang peliharaan dan elak daripada menggunakan permaidani kerana ia mengumpul habuk .Diingatkan juga untuk menjemur tilam dan bantal di bawah matahari sekurang-kurangnya sebulan sekali untuk menghindari habuk, serta cadar ditukar setiap minggu.

CIRIT-BIRIT BERSERTA MUNTAH

Kanak-kanak juga sering mengalami masalah cirit-birit yang mana mereka akan kerap membuang air besar dan muntah. Bagi rawatan awal, ibu bapa boleh memberikan air yang mengandungi garam untuk penghidratan. Jika cirit birit berterusan disebabkan pemberian susu formula yang tidak sesuai, tukar kepada susu ibu atau susu tanpa laktosa. Kebersihan menjadi perkara penting dalam kes ini. Bersihkan tangan, jangan biarkan susu terlalu lama di dalam botol dan rebus air untuk menghapuskan bakteria, minum dari sumber air dirawat serta hidang makanan dengan cara bersih.

Sumber: Internet


AWAS MAMA! KULIT SI MANJA BELUM SESUAI UNTUK KENAKAN SOLEKAN!

Kulit merupakan organ terbesar pada tubuh manusia yang bertindak sebagai pelindung dari sebarang ancaman luaran. Selain mengandungi sel istimewa untuk sistem ketahanan badan manusia, kulit berfungsi sebagai pelindung radiasi dan jangkitan di mana melanin pigmen yang terkandung di dalamnya bertindak dalam situasi berbeza. Oleh demikian ibu bapa terutama seharusnya mengetahui bahawa kulit anak-anak berbeza berbanding dengan orang dewasa.

BAHAYA PRODUK SOLEKAN!

Kanak-kanak lebih mudah dijangkiti oleh penyakit kulit kerana kulit mereka yang lebih lembut dan sensitif akan lebih terdedah kepada jangkitan pelbagai kuman.

Disebabkan alasan ini juga, ibu diminta berhati-hati ketika memakaikan produk kosmetik kepada anak-anak mereka. Ini kerana, produk kosmetik dewasa sebenarnya tidak sesuai untuk kulit kanak-kanak yang boleh mengakibatkan pelbagai kemudaratan dan alahan pada kesihatan.

Komponen-komponen yang terkandung dalam produk kosmetik dewasa boleh mengakibatkan dan menimbulkan pelbagai simptom alergi dan alahan pada kanak-kanak.

Terdapat pelbagai jenis campuran yang terkandung dalam produk kosmetik tersebut termasuklah pelbagai jenis bahan pewarna.

Anak-anak kecil sebenarnya tidak sesuai untuk dipakaikan produk kosmetik kerana kadar metabolisme mereka tinggi jika hendak dibandingkan dengan orang dewasa. Disebabkan inilah sekiranya mereka dipakaikan produk kosmetik, kadar penyerapan lebih cepat, tinggi, dan akan menyerap terus ke dalam sistem badan.

Kulit kanak-kanak akan menyerap hampir 100 peratus bahan-bahan ini (bahan kimia) kerana sistem imunisasi mereka belum matang dan tidak dapat membezakan yang mana baik dan yang mana tidak. Jadi badan anak-anak ini akan mendapat kesan serta merta.

Kulit kanak-kanak sebenarnya tidak sama jika hendak dibandingkan dengan kulit orang dewasa kerana kulit kanak-kanak lebih nipis. Jadi sekiranya kulit orang dewasa juga boleh mengalami pelbagai masalah apabila memakai produk kosmetik yang mengandungi bahan-bahan tersebut, bayangkan apa akan terjadi pada kulit kanak-kanak.

BAHANA BAHAN KIMIA

Bukan itu sahaja, bahan-bahan kimia yang terkandung di dalam produk kosmetik juga boleh menyebabkan kanak-kanak ini menghadapi masalah alahan atau iritasi, penyakit kulit seperti ekzema, kerengsaan saluran pernafasan dan mata, keracunan dan tidak ketinggalan masalah pada sistem penghadaman.

Sesetengah kosmetik dewasa turut mengandungi hormon-hormon yang boleh mengganggu kematangan seksual kanak-kanak dan agen perosak hormon yang boleh menyebabkan kerosakan hormon di dalam badan.

Kanak-kanak masih berada dalam fasa pertumbuhan, iaitu badan mereka masih lagi dalam proses tumbesaran. Sekiranya kulit mereka didedahkan terlalu awal dengan bahan-bahan ini (bahan kimia),  akan mengganggu pertumbuhan dari segi fizikal dan  Memang tidak ada kajian khusus yang membuktikan bahan kimia ini boleh menyebabkan kanser atau pelbagai lagi penyakit berbahaya, tetapi jika dilihat kepada pesakit-pesakit kanser yang sedia ada, lazimnya kandungan darah mereka mengandungi bahan-bahan kimia ini.

Antara kandungan bahan kimia berbahaya yang sering digunakan di dalam produk kosmetik dewasa ialah merkuri, paraben, dan hidrokuinon. Oleh demikian, langkah yang terbaik adalah jangan sesekali membenarkan anak-anak menggunakan kosmetik dewasa. Sekiranya masih mahu menggunakannya, ibu harus lebih peka dalam memilih produk–produk yang mesra kanak-kanak, semula jadi dan selamat. Untuk lebih selamat, hari ini ibu-ibu boleh menguji produk kosmetik dengan penguji merkuri mudah alih bagi mengetahui tahap kandungan merkuri yang terdapat di dalam sesuatu produk kosmetik. Sememangnya amat sukar bagi kita mengelak daripada bahan-bahan ini kerana kewujudannya sangat berleluasa.

Sumber: Utusan & Pakar Estetik, Dr. Riza Hartini Razali.


SENTUHAN BANTU BINA SEL SARAF BAYI BARU LAHIR DENGAN BAIK

Bagi bayi baru lahir, menjalani kehidupan dalam suasana baru adalah suatu pengalaman yang pasti memberi tekanan memandangkan selama sembilan bulan berada di dalam rahim ibu. Selain menyusukan sendiri bayi, sentuhan adalah keperluan semula jadi yang amat penting dan dikenalpasti sebagai salah satu bentuk komunikasi antara ibu dan bayi sebaik dilahirkan. Hubungan pertama antara ibu dan bayi baru lahir amat penting kerana haba badan ibu membuatkan bayi berada dalam suasana yang baginya biasa dirasai semasa di dalam kandungan. Sensasi sentuhan melalui usapan dan urutan dapat dirasai pada kulit, iaitu organ terbesar pada tubuh manusia.
Bayi yang baru dilahirkan mempelajari mengenai apa yang ada di sekelilingnya dengan tindak balas terhadap wajah yang dilihat, bunyi dan rangsangan-rangsangan lain. Apa sebenarnya yang berlaku pada otak seorang bayi? Sebahagian besar perkembangan otak dan proses kematangan bermula pada beberapa tahun permata usia bayi. Bahkan, usia tiga tahun pertama adalah tempoh paling penting
Bayi yang baru lahir mempunyai sel-sel saraf otak lebih banyak berbanding orang dewasa, tetapi bagi membolehkan otak berfungsi, sel-sel saraf perlu berhubung antara satu sama lain. Proses tersebut perlu dibina sejak dari awal. Bagi memaksimumkan peluang ini, ibu boleh meminta untuk memeluk bayi sejurus dilahirkan. Bahkan tidak mustahil untuk memeluk bayi anda sebelum tali pusat dipotong dan sebelum bayi dimandikan, ditimbang , diukur panjang dan sebagainya, selagi doktor mengesahkan bahawa pernafasan bayi stabil.

BAPA JUGA MAIN PERANAN!

Bapa juga boleh mengambil bahagian. Kebanyakan bapa di zaman moden ini turut berada di bilik bersalin dan biasanya doktor memberi peluang kepada bapa untuk memotong tali pusat bayi. Bagaimanapun, apa yang lebih penting berada bersama ibu dan bayi pada saat-saat kelahiran. Ketika ibu memeluk atau menyusukan bayi, letakkan tangan belakang di belakang atau tepi bayi.

Bapa juga berhak untuk mendukung bayi yang baru lahir. Beri peluang untuk bayi mengenali bau, atau merasai kehangatan badan atau mendengar suara dan degupan jantung anda bapa mereka. Bapa juga boleh menanggalkan butang baju dan lekapkan bayi anda pada badan biar kulit kedua-dua insan itu bersentuhan.

Jika ibu dalam keadaan sihat, cuba minta bayi diletakkan di dalam bilik anda pada tempoh awal mereka dilahirkan. Anda juga boleh meminta jururawat memandikan bayi dengan anda berada di sisi.

Dalam beberapa minggu atau bulan pertama usia bayi, ibu bapa sudah boleh merangsang sel saraf bayi dengan memperkenalkan idea-idea yang mudah seiring dengan peristiwa-peristiwa biasa yang berlaku setiap hari seperti menyusu, mandi atau memakaikan lampin.

Sambil mengenakan pakaian bayi, anda boleh bermain-main dengannya. Main `sembunyi’ muka mungkin pengalaman pertama paling kreatif bagi bayi anda. Ketika anda menutup dan membuka muka, bayi seolah-olah berfikir anda hilang dan muncul semula.

APA MAMA PAPA BOLEH LAKUKAN?

Baru Lahir

Berbual dan berkomunikasi dengan bayi
Galakkan bayi memegang, menggenggam objek pelbagai saiz, bentuk dan tekstur. Refleksi genggaman bayi akan hilang selepas berusia dua bulan.

Tiga Bulan Hingga Lima Bulan

Rangsang dengan menggunakan permainan.
Ketika berumur antara tiga hingga lima bulan, gunakan cermin (baik untuk bayi mengenali imej sendiri kerana ketika ini mereka tidak tahu bahawa imej di cermin adalah diri mereka), ‘crip gym’ yang boleh ditarik, ditolak dan ditendang.

Ketika Berusia Lima Hingga Lapan Bulan

Bayi suka membaling dan menjatuhkan objek ke bawah (tanda perkembangan yang sihat). Bila dia mula merangkak, bayi suka persekitaran yang lapang dan mempunyai permainan. Ketika ini mereka mula berkomunikasi.

Ketika Berusia Lapan Hingga 14 Bulan

Beri bayi peluang merasai pengalaman melalui eksperimen ketika bermain seperti lompat, menangkap, meramas, memusing, tendang, baling, lari, bergolek dan sebagainya.
Bayi yang merangkak dahulu sebelum berjalan lebih pengamatan kerana dia dapat mempelajari banyak perkara melalui persekitaran.

Ketika Berusia Antara 14 Bulan Hingga Dua Tahun

Kanak-kanak sudah boleh bercakap. Mereka suka dengan permainan imaginatif seperti bermain dengan air. Juga pengalaman secara langsung dengan persekitaran seperti graviti, berat, timbul, tenggelam, sejuk dan sebagainya.

Ketika Berusia Antara Tiga Hingga Lima Tahun

Ibu bapa boleh merangsang kanak-kanak untuk berdikari, belajar berkerjasama, meneroka seni, pelajari pengalaman tentang sebab dan akibat, berimaginasi serta pembinaan kreativiti untuk merangsang kemahiran berfikir dan menyelesaikan masalah.

CIRI SEMULA JADI KANAK-KANAK

Kanak-kanak suka meniru perlakuan orang lain (mimik) tanpa mengetahui mengapa sebabnya. Ia akan meniru perlakuan karakter kegemaran mereka selain ibu bapa seperti karakter kartun, tv, dan sebagainya.

Kanak-kanak biasanya degil. Ini kerana mereka ingin berdikari tetapi dalam masa yang sama masih memerlukan kehadiran ibu bapa. Membiarkan kanak-kanak mengetahui akibat daripada perbuatan mereka adalah satu cara untuk mengajar mereka agar tidak mengulangi perkara yang sama.

Belum mampu membezakan betul dan salah. Pemikiran kanak-kanak belum mampu menaakul sesuatu berasaskan logik dan mereka juga tidak faham mengenai abstrak.

Suka bertanya soalan. Disebabkan perasaan ingin tahu yang mendalam, kanak-kanak suka bertanya soalan yang pelbagai mengenai persekitaran, perlakuan dan apa sahaja. Dalam menangani perkara ini, ibu bapa atau pengasuh perlu kreatif ketika memberi jawapan yang sepadan dengan perkembangan pemikiran mereka.

Ingatan yang tajam. Ketika usia sebegini, kanak-kanak memang mudah mengingati apa sahaja yang didedahkan kepada mereka. Jika disuruh menghafal sesuatu, mereka mudah ingat tetapi tidak faham apa yang dihafal.

Suka kepada ganjaran dan sokongan. Puji kanak-kanak dan beri perhatian serta galakan kepada mereka untuk merangsang perkembangan positif.

Kanak-kanak memang suka bermain dan perkara yang menghiburkan adalah naluri semula jadi mereka. Sebolehnya ibu bapa atau pengasuh bermain bersama mereka agar tidak terlibat dengan perkara yang mendatangkan bahaya.

Suka bersaing. Semakin kanak-kanak membesar dan sudah boleh berinteraksi dengan adik beradik juga rakan sebaya, mereka akan mula bersaing sesama sendiri dengan tujuan untuk mendapat perhatian.

Sumber: Utusan & Internet


SUAMI ISTERI PERLU BERBAU ENAK

Bau adalah perkara yang boleh menyebabkan hubungan intim mengalami kegagalan. Meskipun ada yang mengatakan bau badan yang tidak menyenangkan perkara remeh yang tidak perlu diperbesarkan, ia sebenarnya antara penyumbang kepada masalah seksual suami isteri. Ia boleh berpanjangan dan menjadi salah satu faktor punca perceraian. Antara bau yang perlu dihindari  ialah:

BADAN BERBAU

Jika mendapati badan memang sentiasa mengeluarkan bau yang amat memeritkan hidung setiap kali berpeluh akibat rembesan hormon yang berlebihan, anda perlu melakukan sesuatu untuk membendungnya. Justeru perkara yang perlu dilakukan ialah menjaga kebersihan diri dengan sentiasa mengganti baju dan mandi dengan menggunakan sabun. Selepas itu pakailah baju yang bersih. Jika ingin ‘bersama ‘ pasangan, seelok-eloknya mandi terlebih dahulu kemudian semburlah wangian untuk bau lebih menyenangkan.

RAMBUT BERBAU

Ini mungkin anda tidak perasan. Tetapi pasangan akan terbau rambut yang masam atau hapak apabila si dia ingin mengusapnya. Justeru pastikan rambut disyampu dan kemaskan dengan perapi untuk menjadikannya lebih terurus dan berbau harum.

KAKI BERBAU

Ini juga salah satu perkara yang perlu diberi perhatian oleh pasangan. Janganlah lepas balik dari kerja, lemparkan kasut dan sarung kaki, terus memeluk pasangan anda di atas katil dengan bau kaki yang tidak menyenangkan. Kaki berbau kerana ia sentiasa berkeadaan lembap, kurang bersih, berkuman dan menyebabkan bau yang kurang menyenangkan. Basuh dan bersihkan kaki dahulu, pastikan ia kering dan tidak meninggalkan bau terpengap. Kalau boleh minta ubat atau petua yang boleh mengurangkan bau kaki.

KETIAK BERBAU

Ini juga disebabkan oleh rembesan hormon pada individu menyebabkan tahap bau pada ketiak akan menjadi lebih dominan atau menonjol. Sama ada berbau tengik, masam, perit dan sebagainya ia adalah bau semula jadi yang dihasilkan oleh badan. Kadangkala ada pasangan yang gemar dengan bau ketiak pasangan masing-masing dan menjadikan ia satu kemuncak kepada keghairahan. Namun sekiranya bau ketiak menjejaskan hubungan intim sesuatu perlu dilakukan. Antaranya dengan menggunakan pewangi ketiak, mahupun mencari petua yang boleh menghilangkan bauan tersebut. Apa pun mandi selalu juga boleh membuatkan bau berkenaan semakin berkurangan.

NAFAS BERBAU

Ini juga perlu diambil perhatian. Nafas berbau disebabkan tidak menjaga kebersihan mulut, sisa makanan mahupun kerosakan gigi. Gosok gigi, pakai pencuci mulut atau pewangi mulut sebelum anda bercumbu agar si dia tidak terasa mual dengan bau mulut anda.

ALAT SULIT BERBAU

Ini yang paling penting. Alat sulit wanita memang memiliki bau yang tersendiri. Memang baunya agak tajam. Namun tidak perlu menyemburnya dengan wangian ditakuti dijangkiti kuman. Alat sulit wanita akan berbau akibat penyakit keputihan, gatal-gatal dan bengkak di sekitar faraj kerana tempat ini adalah tersembunyi, lembap dan gelap. Selalu jaga kebersihan alat sulit anda. Bagi suami isteri, bersihkan alat sulit terlebih dahulu sebelum melakukan hubungan intim bagi mengelakkan bakteria. Jangan terus tidur selepas melakukan hubungan intim, sebaiknya basuh dulu alat sulit selepas hubungan.

TANGAN BERBAU

Pastikan tangan anda sentiasa bersih dan mencucinya dengan cermat agar apabila pasangan ingin menciumnya tiada pula terbau bawang atau belacan.

CUPING TELINGA, LEHER DAN TENGKUK BERBAU

Ini juga penting, bersihkan, jangan sampai ada daki atau cebisan kulit mati padanya kerana pasangan anda akan memulakan adegan intimnya di bahagian ini untuk merangsang ghairah anda.

Sumber: Internet


KANAK-KANAK BERBADAN NORMAL TIDAK SEMESTINYA SIHAT. SEMAK TUMBESARAN ANAK ANDA!

Tahap kesedaran mengenai masalah tumbesaran di Malaysia adalah rendah dan membimbangkan. Masalah ini biasanya tidak diberi perhatian kerana ramai menyangka orang Asia secara semula jadinya mempunyai struktur tulang yang lebih kecil. Namun, adalah penting untuk ibu bapa di Malaysia mengetahui simptom-simptom masalah tumbesaran ini dan berjumpa dengan doktor sekiranya bimbang akan sesuatu isu. Gangguan tumbesaran kanak-kanak juga boleh disebabkan kekurangan nutrisi dan penyakit kronik.
Tumbesaran adalah satu proses fisiologi yang kompleks pada saat kanak-kanak mula membesar dengan cepat dalam dua tahun pertama kehidupan mereka. Proses ini berterusan pada kadar yang tetap iaitu lima hingga sembilan sentimeter setiap tahun hingga mereka berusia kira-kira 10 tahun. Apabila kanak-kanak memasuki usia remaja iaitu 11 tahun bagi perempuan dan 13 tahun bagi lelaki, lonjakan tumbesaran berlaku sekali lagi selama kira-kira dua tahun sebelum ia berakhir perlahan-lahan pada usia 16 hingga 18 tahun.
Hormon tumbesaran dihasilkan oleh kelenjar pituitari yang terdapat dalam otak untuk merangsang tumbesaran. Selain menggalakkan tumbesaran fizikal (ketinggian), ia juga mempengaruhi perkembangan tulang, otot dan lemak tubuh. Oleh itu, hormon tumbesaran sangat penting untuk perkembangan dan fungsi tubuh manusia yang sihat. Sekiranya seseorang kanak-kanak kelihatan lebih rendah berbanding rakan sebaya, ada kemungkinan ia mengalami masalah tumbesaran yang menghalangnya daripada mencapai ketinggian dan berat normal serta kematangan seksual dalam sesetengah kes.

MASALAH TUMBESARAN

Jika tidak dirawat, ia boleh membawa kesan negatif kepada kesihatan fizikal dan mental kanak-kanak. Terdapat beberapa jenis masalah tumbesaran yang mungkin membawa kepada corak tumbesaran tidak normal atau kegagalan tumbesaran dalam kalangan kanak-kanak. Kekurangan hormon tumbesaran (Growth Hormone Deficiency) turut menjadi punca kanak-kanak gagal membesar dengan normal.

Ia mungkin berlaku pada bila-bila masa dan dikesan melalui penghasilan hormon tumbesaran yang rendah atau langsung tiada. Simptom kekurangan hormon tumbesaran ditunjukkan seperti jisim lemak yang meningkat, pengurangan jisim otot dan ciri-ciri muka yang tidak matang.

Selain itu, simptom yang mungkin menandakan seseorang kanak-kanak itu kekurangan hormon tumbesaran termasuk bentuk dahi yang menonjol, perkembangan pertengahan muka yang terbantut, pertumbuhan gigi yang lewat dan lambat mencapai akil baligh.

Antara gangguan tumbesaran lain adalah masalah bayi dilahirkan kecil daripada usia kandungan (SGA) atau berat lahir kurang daripada 10 peratus berbanding bayi lain selepas tempoh kehamilan yang sama. Kira-kira lima peratus daripada semua bayi dilahirkan dengan SGA disebabkan pembesaran kandungan yang terbantut.

MASALAH GENETIK
Sindrom Turner juga adalah masalah genetik paling kerap berlaku dalam kalangan kanak-kanak perempuan. Masalah ini membabitkan seorang daripada 2,500 bayi perempuan dan boleh menyebabkan kombinasi ciri-ciri kelainan fizikal, tumbesaran terbantut (pendek) dan kurang kematangan seksual sehingga ovari tidak berfungsi. Penyakit ini berlaku disebabkan masalah kromosom yang mengubah corak tumbesaran kanak-kanak. Penghidap sindrom Turner mempunyai hanya satu kromosom X atau kromosom X yang tidak lengkap.

RAWATAN

Pengesanan awal sangat penting untuk mencapai hasil rawatan yang positif berikutan halangan bagi penghidap gangguan tumbesaran ini mendapatkan rawatan yang optimum disebabkan kurang kesedaran. Ramai beranggapan berbadan kecil adalah normal asalkan sihat dan kelihatan baik-baik saja. Ada juga mengatakan badan kecil sebab memang dilahirkan dengan rangka kecil.

Segelintir juga mendakwa kanak-kanak berbadan kecil kerana belum mencapai baligh atau kerana makan sedikit. Lebih memburukkan keadaan apabila mengamalkan rawatan sendiri atau perubatan komplimentari untuk merawat masalah tumbesaran.

Kementerian Kesihatan sudah menggariskan amalan klinikal penggunaan rawatan hormon pertumbuhan untuk kanak-kanak yang membolehkan rawatan mengikut punca masalah dimulakan secepat mungkin. Rawatan bagi kekurangan hormon tumbesaran diberikan sebaik saja kanak-kanak didiagnosis dengan masalah terbabit. Rawatan awal boleh dipertimbangkan bagi kanak-kanak SGA yang masih belum mencapai tahap ketinggian yang sepatutnya selepas usia empat tahun.

KEBERKESANAN

Rawatan masalah tumbesaran mempunyai banyak manfaat selain merangsang ketinggian. Ia bukan sahaja membantu kanak-kanak mencapai ketinggian yang normal, namun turut terbukti boleh membawa impak positif kepada komposisi tubuh, pembinaan tulang, faktor-faktor risiko kardiovaskular dan kualiti hidup.

Selain daripada risiko fizikal, membesar dengan masalah tumbesaran juga boleh membawa kesan sosial yang serius terhadap kanak-kanak seperti diejek atau dibuli di sekolah, keyakinan diri yang rendah, cabaran fizikal serta kesukaran dalam perhubungan sosial.

Bagi mengesan masalah tumbesaran seawal yang mungkin, pertumbuhan kanak-kanak perlu diukur dengan kerap dan dibandingkan dengan adik-beradik atau rakannya di sekolah. Sekiranya terdapat simptom, ibu bapa dinasihatkan untuk berjumpa pakar pediatrik yang khusus dalam merawat kanak-kanak dengan masalah tumbesaran dan hormon.

Ibu bapa perlu sedar merawat masalah tumbesaran adalah satu komitmen jangka panjang. Proses rawatan mengambil masa beberapa tahun sehingga kanak-kanak mencapai ketinggian dewasa. Sekiranya masalah tumbesaran berlanjutan apabila pertumbuhan selesai, rawatan perlu diteruskan untuk mencapai perkembangan tubuh dewasa yang normal termasuklah jisim otot dan penambahan mineral tulang.

Sumber: Harian Metro & Pakar Perunding Kanan Pediatrik, Pakar Endokrinologi dan Diabetologi Pediatrik Pusat Perubatan Universiti Kebangsaan Malaysia (UKM), Profesor Dr Wu Loo Ling


Minum Green Tea Dapat Tingkatkan Fungsi Otak

Ramai antara kita sedia maklum tentang green tea atau teh hijau dan khasiatnya kepada manusia. Tumbuhan ini dianggap antara minuman paling sihat yang mampu mengawal serta mencegah pelbagai penyakit. Dalam konteks kesihatan, green tea terkenal sebagai sumber minuman semula jadi yang memiliki banyak kebaikan kepada badan. Manfaatnya tidak boleh dipertikaikan dan terbukti menerusi kajian yang dijalankan saintis di seluruh dunia.
Telah terbukti bahawa green tea sarat dengan kandungan nutrien dan antioksida semula jadi yang dipanggil polifenol. Antioksida ini diperlukan untuk meningkatkan fungsi otak, mengurangkan berat badan dan risiko menghidapi pelbagai jenis kanser. Kini, teh hijau ini boleh didapati dalam pelbagai bentuk seperti ekstrak dan kapsul. Pada masa sama, penggunaan teh hijau cukup popular dalam industri makanan dan minuman.

Meningkatkan Kesihatan Mental Dan Fungsi Otak
Green Tea atau teh hijau bukan sekadar mencergaskan otak, malah menjadikan seseorang itu pintar. Ini kerana ia mengandungi kafein tidak berlebihan yang mampu merangsang sel-sel otak dan menjadikannya lebih aktif.
Meningkatkan Kecergasan Fizikal
Teh hijau adalah minuman yang membantu proses pembakaran lemak dan pada masa sama meningkatkan kadar metabolisme dalam badan. Ini terbukti dalam satu kajian yang dilakukan terhadap 10 orang lelaki yang mana pengambilan teh hijau telah meningkatkan penggunaan tenaga mereka sehingga empat peratus.
Mencegah Penyakit Kanser
Kanser berlaku apabila terdapat peningkatan sel kanser di dalam badan manusia. Penyakit ini merupakan antara pembawa kematian paling tinggi dalam sesebuah negara. Teh hijau sarat dengan antioksida yang mampu memerangi sel kanser. Dengan itu, pengambilan teh hijau dapat mengurangkan risiko kanser payu dara, prostat, kolon dan banyak lagi.
Mencegah Pembentukan Bakteria Pada Gusi
Kajian membuktikan katekin yang terdapat pada daun teh hijau mampu membunuh mutan streptococcus, sejenis bakteria yang sering dijumpai pada gusi dan sekitar mulut manusia. Oleh itu, mereka yang meminum teh hijau setiap hari akan memperoleh kesihatan gusi dan mulut berpanjangan serta terhindar daripada masalah nafas berbau.
Melambatkan Proses Penuaan
Anti OksidA yang terdapat dalam ekstrak teh hijau mempunyai banyak kebaikan kepada manusia. Selain kesihatan tubuh, ia juga membantu menghasilkan tekstur kulit yang sihat dan cantik. Selain itu, ia mampu melambatkan proses penuaan. Bagi mereka yang mengamalkan minum teh hijau setiap pagi akan menikmati tahap kesihatan yang lebih baik kerana tumbuhan ini juga dapat membuang toksin dalam badan.

Sumber: Utusan